text:
Drag queen
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un drag queen ta un persona cu ta bisti paña drag y uza make-up den maneranan pa imita y exagera aspectonan di e genero femenino. Drag ta un forma di arte performativo. No tin documentacion precies di con largo e historia di drag ta, pero ta specula cu e ta un arte hopi bieu cu ta trascende cultura y nacion.
E arte aki a ricibi hopi atencion den siglo 21 danki na e reality show Mericano "RuPaul's drag race", unda drag queens ta competi pa un premio di placa y e titulo di "Next Drag Race Superstar". E show aki ta produci y presenta pa RuPaul, un di e drag queens mas conoci mundialmente. E show tin diferente versionnan rond di mundo. Te cu 2022, tin versionnan oficial di e show na cada continente, cu excepcion di Africa.
Shownan drag generalmente ta inclui lip-syncing, baile of comedia. Tin diferente sorto di drag. Maske en general e asociacion ta cu drag queens ta gay, esaki no ta un rekisito pa practica e arte aki. Tur genero y orientacion sexual ta y por practica e arte aki. Na banda di drag queens tambe tin drag kings. Drag kings ta imita y exagera aspectonan di e genero masculino.
Drag den Caribe[editá | editá fuente]
Drag ta un arte popular den Caribe tambe. Diferente eventonan, desfile y competencianan den e arte aki ta tuma luga den Caribe.
Drag queen popular[editá | editá fuente]
- Alaska Thunderfuck
- Bianca del Rio
- Brooke Lynn Hytes
- Divine
- Envy Peru
- Kita Mean
- Lady Bunny
- Marsha P. Johnson
- Monét X Change
- Nina Flowers
- Pablo Vittar
- Priyanka
- RuPaul
- Trixie Mattel
- Vanessa van Cartier


c: text/html

text:
Tabata dialuna 17 januari 2022 cu Minister Oduber a presenta durante conferencia semanal di gobierno di Aruba, e exit strategy cu ministerio di salud a prepara. Durante e conferencia di prensa Minister Oduber a elabora riba 7 punto di importancia pa por sali for di e pandemia y percura pa ehecucion di e exit stratregy aki.
E mesun siman minister Oduber a presenta esaki na conseho di minister y tambe na crisis team. Conseho di minister y crisis team tabata di acuerdo cu e exit strategy y e approach di minister Oduber. Minister Oduber ta hopi satisfecho cu ambos grupo. “Nos ta kere cu tin diferente instrument awor pa por maneha e crisis”, segun un comunicado di prensa.
Durante henter e crisis nos a purba crea e balansa entre salud y economia poniendo semper salud na prome lugar. Esaki lo keda asina tambe pero nos tin cu bay haci uso di otro modelonan tambe pa sali for di e crisis. Nos no por keda usa solamente e modelo di salud sino wak modelonan economico, laboral, financiero y cultural.
E approach aki di usa otro modelonan lo mester yuda nos siña biba cu e virus aki y focus riba nos recuperacion.
Nos a constata cu no obstante e cantidad haltisimo di casonan activo, nos no a sinti hopi presion den nos ICU. E variante Omicron ta menos peligroso pero hopi mas contagioso, locual a pone cu un gran cantidad di persona a haya esaki e ultimo luna.
Ministerio di salud a desaroya e exit strategy cu cautela pa percura pa na un forma responsabel sali for di e pandemia. Nos ta kere cu tin varios punto cu lo mester haya atencion y cu ta trahando riba nan. Nos ta premira cu den algun siman e plan aki lo wordo ehecuta completamente.
Crisis Team siman pasa ya caba a anuncia varios cambio flexible y asina lo keda trece mas cambio flexible te ora e exit strategy wordo ehecuta por completo.
Pais Aruba a mustra un biaha mas di ta entre e prome paisnan na mundo pa pensa riba e approach aki. Nos ta nota cu Corsou ta interesa den nos exit strategy, manera St Maarten tambe tin interes den esaki y por wak con Hulanda ta siguiendo den nos stapnan pa flexibilisanan medidanan.
Nos pais a sufri hopi den tur sentido pa motibo di e pandemia di Covid-19. Pais Aruba ta e di 2 pais den henter mundo cu mas a wordo afecta pa e pandemia segun un studio haci pa IMF. Awor ta momento pa hunto, na un manera responsabel nos laga los di e pandemia. Nos ta sinti e necesidad pa percura pa nos economia florece bek, nos tin cu sigui nos curso di recupracion di nos turismo, nos tin di crea oportunidadnan nobo y cuponan di trabou.
Aruba mester florece bek y mi ta convenci cu mas lihe nos actua, mas rapido nos ta bay recupera. Aruba tin un future briyante su dilanti y awor ta e momento pa crea e perspectiva pa e future aki. – Esakinan ta palabra di Minister Dangui Oduber.
Minister Oduber kier a gradici Prome Minister Wever Croes, coleganan den conseho di minister pa kere y confia den e exit strategy, gradici tambe miembronan di crisisteam pa support di e plan aki. No ta tur ora ta facil pa tuma decisionan teniendo tur factor den consideracion. Manera a menciona salud ta keda mas importante pa nos,pero nos mester enfoca riba e otro modelonan tambe. Aruba mester di nos tur y hunto nos lo sali mas fuerte y resistente.

robotstxt: allowed

filter: keep


text:
E último dianan a sali algun remarke den media komo si fuera SMOC ta eksigí 75 mion florin di Isla i asina ta menasá eksistensha di e refineria. E mensahenan akí no ta niun tiki korekto. SMOC ta informá kiko eksaktamente ta e kaso.
SMOC ta un di e 26 demandantenan den e kaso di 75 mion florin
E kaso di 75 mion florin ta un kaso di demandante superior Stichting Humanitaire Zorg i ko-demandantenan fundashon SMOC ku 24 habitante (4 di nan ta hulandes europeo, 20 ta yu di tera) di kua mientrastantu lástimamente unu a fayesé na kanser. Pues SMOC ta un di e 26 demandantenan.
KIKO SMOC TA?
SMOC ta un fundashon lantá na 2003 ku un solo meta: aire limpi pa e habitantenan bou di huma di Isla ku BOO. SMOC no ta pro seramentu di Isla.
SMOC ta eksistí danki na boluntarionan ku no tin niungun interes den tereno di Isla, nan no ta kumpra tereno i nan no ta wòrdu pagá pa e trabou ku nan ta hasi pa SMOC. Tin hende kontra SMOC ku ta pasa e redunan ei, pero niun di nan ta papia bèrdat. SMOC ta yuda habitante bou di huma, dor di bishitá nan, skucha nan i duna informashon ku sugerensha.
Direktiva di SMOC ta konsistí di profeshonalnan: dòkter di kas, ingeniero kímiko ku botikario. SMOC ta risibí konseho di ekspertonan tòp riba tereno di refineria. Tur ta boluntario, tur ta hasi loke nan ta hasi pa niun plaka.
DIKON ISLA MESTER PAGA BUT DI 75 MION FLORIN?
Si Isla tin ku paga 75 mion florin, esei ta pasobra hues den apelashon a kondená Isla na aña 2010 pa e but ei. Por imponé e but akí solamente si Isla ta emití mas dióksido di suafel ku ta pèrmití, pasobra esei ta peligroso pa salubridat. Isla sa esaki pa sinku aña kaba. For di 2010 e emishon di dióksido di suafel pa Isla no a mengua, sino el a krese drástikamente anto pa 2013 ekspertonan a konstatá ku Isla a emití mas dióksido di suafel ku tin mag. Ta p’esei demandantenan a disidí di para firme den nan derechi i laga Isla paga e but.
ISLA POR PAGA 75 MION FLORIN?
Korte a pone altura di e but riba 75 mion florin. Ta un montante enorme, pero segun korte no dje haltu ku esei lo hiba Isla den problema finansiero. Ta trata djis di algun dia òf siman di ganashi. Ademas intenshon di e but ta pa pèrkurá ku Isla ta hasi tur esfuerso pa mengua emishon di dióksido di suafel. Pero esei no a sosodé i e kehonan di habitante a krese enormemente. Kemen SMOC no ta menasá Isla ètòl den su eksistensha.
KIKO TA SOSODÉ KU E SÈN KU ISLA MESTER PAGA?
Si Isla mester paga, fundashon SMOC lo risibí 2 mion florin i piko. E otro ko-demandantenan pues ta haña 72 mion i piko. Ningun persona di SMOC ta risibí e sèn, nò, ta e fundashon. Ora SMOC lo haña e plaka, SMOC lo uz’é kompletamente pa e úniko fin ku SMOC tin, es desir aire limpi. Pa medio di yuda habitante bou di huma, por ehèmpel ku èrko, yuda nan muda, limpia e chèpèchèpè bèrdè, sostené nan ku ayudo médiko, paga remedi ètcetera. Un notario lo vigilá, si Isla mester paga but, ku e dos mion i piko florin ku SMOC lo haña komo un di e 26 demandantenan, ta kompletamente pa bienestar di e hendenan bibá den serkania di Isla.
SMOC no ta interesá den plaka pa su boluntarionan, ni pa tereno bou di huma, ni pa sera Isla. Kada akusashon ku SMOC sí ta interesá den un di e kosnan akí, ta mentira.
Na nòmber di direktiva di SMOC
Drs Peter van Leeuwen


text:
Na 1994 Gobièrnu di Kòrsou a disidí ku ta nesesario pa 30 di mei ta un Dia di Konmemorashon. Tin diferente opinion tokante kiko ta e kousanan di 30 di mei 1969 i kiko ta e konsekuensianan. Opinion general ta ku e susesonan ku a tuma lugá na 1969 ta un di esnan mas violento ku Kòrsou a konosé despues di e periodo di sklabitut. Pero 30 di mei tabatin un banda positivo pa kultura i identidat di pueblo di Kòrsou. Ta konosí ku Papiamentu a hunga un ròl desisivo durante e proseso pa yega na 30 di mei (Vitó).
Durante e dia mes, esta 30 di mei 1969, Papiamentu tabata e idioma di identifikashon di partisipantenan den e movementu. Djis despues na 1975 e tabata un di e motibunan pa e lucha sindikal di maestronan di skol di mas largu di historia (21 dia). P’esei Instituto Alsa Papiamentu a skohe e dia aki pa konmemorá su eksistensia. E aña akí ta 49 aña despues i e di 7 aña ku Instituto Alsa Papiamentu ta dediká na un tema tokante desaroyo di Papiamentu den komunidat. Nos lenga entretantu a avansá masha tantu den e proseso pa bira lenga di país, di gobièrnu i instrumento klave di enseñansa i komunikashon di pueblo. Pero unda Papiamentu ta pará pa loke ta e mundu digital? Ki grado di strukturashon nos konosé pa loke ta nos ortografia den programanan manera Word i riba Internet? Kon Papiamentu ta kompará ku otro lenganan krioyo pa loke ta nos presensia riba Facebook, YouTube, Instagram i Twitter? Kiko nos por haña na informashon tokante nos lenga riba Internet? I finalmente, kon ta para ku e ‘locale’ di Papiamentu? Kiko e ta? Ki benefisio e tin? I kon nos lo ke strukturá su kontenido pa nos lenga ta rekonosibel riba Internet?
Dia 30 di mei próksimo, algun profeshonal lo diskutí ku invitadonan i pueblo en general to- kante e diferente aspektonan akí i nan influenshá riba Papiamentu.
Dr. Marta Dijkhoff huntu Ace Suares di Suares & Co lo tene un introdukshon kòrtiku di logronan di Papiamentu den mundu digital. Rendel Rosalia lo presentá e proposishon di e dos Fundashonnan Alsa Papiamentu i Kòrsou Habrí pa un ‘locale’ di Papiamentu. Nos lo tin ademas un entremedio kultural ku ta un sorpresa. Ku e aktividat akí Instituto Alsa Papiamentu ta spera di por yega huntu ku gobièrnu na un kuadro pa determiná un ‘locale’ pa Papiamentu i fiha (huntu ku gobièrnu) algun aspekto di nos idioma den e era digital aktual.


text:
E fashionista, Swesdy Beeldsnijder, a prepara pa e luna di augustus e ultimo tendencianan pa tur e fiel siguidonan di Focus Digital Magazine. E palet alegre di flor di e temporada aki, cu un ‘berde esmeralda’ vibrante y briyante.
Pixie, schuin y cu onda … 3 trends di cabey pa e temporada aki cu ta haci mas calor. Cabey cortico ta super chic! Un corte schuin te na e nek of uno poco mas largo, pero no lubida di e ondanan den bo cabey!
Shimis Elastico… Nos a pensa cu no lo bay experencia nada elastico durante hopi tempo? Si, e shimis- y e blusanan elastico ta bek.


text:
Nan mes ta coba pos, nan mes ta cay aden!!!
Josefina y su gang mes a obstaculisa reunion di transparencia.
Un bes mas por constata cu e lider sindical di Simar, Sra. Josefina no ta nada contento cu tin avanse, unda cu na Juli proximo, empleadonan publico lo bay cobra bek 5% di salario. A cuminza atrobe un wega di palabra, un wega di strategia, pa atrobe nan por saca nan gal riba gobierno. Mas tristo ta cu Josefina ta adora Gobierno di Curacao cu Sint Maarten, pasobra nan si ta transparente y ta tene reunion. Gobierno di Aruba no ta transparente segun Josefina. Atrobe Josefina ta gaña, pasobra desde December Gobierno a forma un comicion pa asina por duna nan les di finansas publico y duna nan tur informacion di gobernacion. Kico e sabionan a haci? Nan a traha trampa, bisando cu nan lo no bay reunion di transparencia, si no kita e 12.5% prome. Nan tabata sa cu Gobierno no por a kite zomaar na December. Pues, nan mes ta coba pos, nan mes ta cay aden.
Ta hilarico pa scucha con Josfina ta elogia Curacao, cu nan si ta reuni cu Sindicato. Pero, kico te resultado? Reuni pa perde tempo? Pasobra ni Curacao ni Sint Maarten ta cla pa paga bek 12.5%. Pues, resultado ta loke ta conta y den e esaki Josefina mester stop di laga su mes wordo usa pa Mike Eman, cu ta dirigi su pasonan sindical y e mester cuminza atende cu su sindicato na manera mucho mas serio, profesional y sin politikeria.
Pidi un carta di garantia, ta otro strategia, asabiendo cu tin un trajecto pa cana cu ta depende entre otro di parlamento, CAFT, y di Conseho di Minister di Reino, pero esey no kemen cu e lucha lo no wordo logra, pasobra Promer Minister a bisa di lo haci todo por todo pa keda cla unda pa luna di Juli lo paga bek e 5%.


text:
Ta sigui cu trabaonan grandi pa e bario di Oranjestad y henter Aruba, despues di varios reunionnan teni cu propietarionan y representantenan di doñonan di e propiedadnan patras di ex-Hotel Central a yega na otro pa ruim op tur chosa y recoge rommelnan y demas sushedad.
Polis a avisa esnan cu ta frecuenta e area aki pa nan desaloha pasobra awor si definitivamente e fiestanan ey trasnan ta termina e siman aki mes. Serlimar ta bin revisa e cantidad di bakinan di sushi cu mester trese pa asina hiba tur pa dump na Parkietenbos. Esaki NO ta e prome biaha pero awor si tin consensus y a palabra cu no lo tolera ni e minimo adicto ambulante eynan.
Ta sigui cu trabaonan grandi pa e bario di Oranjestad y henter Aruba, despues di varios reunionnan teni cu propietarionan y representantenan di doñonan di e propiedadnan patras di ex-Hotel Central a yega na otro pa ruim op tur chosa y recoge rommelnan y demas sushedad.


text:
Abraham Condori, Boliviano di 36 aña, miembro di un fraternidad folklorico a ser asesina na su cas, na “Lomas de Mirador” provincia di Buenos Aires, Argentina. E agresor a kita bida di e Boliviano pasobra e tabata haci hopi boroto.
E crimen a tuma lugar diasabra ora cu e Boliviano y su famia tabata celebra un hacimento di aña. E personanan cu tabata den su cas a informa cu nan a scucha varios tiro y despues nan a mira cu a cende e cas na candela, medio noticiero Erbol a comunica.
E cadaver di Abraham a keda kima den e parti ariba di su cas, cu ta situa na partido bonaerense di Matanza. “ tabatin tiro y despues di 10 minuut a cuminsa un candela riba e terasa. Mi a purba di paga e candela y mi no tabata sa cu mi casa tabata den e candela. Nos a paga e candela y di biaha bombero a bin” e muhe viuda a conta.
Abraham a ser asesina supuestamente pa su bisiña, cu tur hende conoce como “Gitano”. E tabata rabia pasobra e Boliviano tabata arma boroto tur biaha cu mashin di cose y cu musica halto.
E viuda a bisa cu e ta sigur di ken ta e asesino di su casa, pero tur hende eynan tin miedo di e suheto asesino pasobra nan por bira un victima nobo di e gitano den futuro.


text:
Category: EDUCACIONAL
MINISTER ENDY CROES A BISHITA COLEGIO LAURA WERNET PASKEL EN CONEXION CU DIA DI SAN JUAN – DERA GAY.
ORANJESTAD: Diahuebs ultimo den cuadro di celebraciondi Dia di San Juan, Minister Endy Croes a bishita Colegio Laura Wernet Paskel na Santa Cruz. E mandatario a pasasaluda e alumno y…
MINISTER ENDY CROES TA FELICITA 42GRADUADONAN DI E ‘GED’ PROGRAM DI INTERNATIONAL SCHOOL OF ARUBA.
ORANJESTAD: Diamars atardi Minister Endy Croes tabata presente na International School of Aruba pa e ceremonia di graduacion di 42 studiante cu a finalisa e ‘General Educational Development (GED) program’…
MINISTER ENDY CROES TA FELICITA 53 DOCTORNAN CU A LOGRA NA M.D. NA XAVIER UNIVERSITY SCHOOL OF MEDICINE.
Un bunita ceremonia y celebracion di graduacion 2022. ORANJESTAD: Recientemente den un ceremonia bunita y ameno Minister Endy Croes tabatin honor di hiba palabra na53 doctor…
MINISTER ENDY CROES A INFORMA COMISION FIHO DI ENSEÑANSA DI PARLAMENTO RIBA E ULTIMO DESAROYONAN DI EPI
Oranjestad: Diahuebs merdia Minister Endy Croes tabata den Parlamento di Aruba pa un reunion yama pa Presidente di Comision Fiho di Enseñansa, Parlamentario Shailiny Tromp – Lee. Presente na e…
SEDA (Stichting Educacion Digital Aruba) conhuntamente cu (UoC) Universidad di Curacao lo start cu HBO Informatica na Aruba.
E trajecto di HBO informatica aki lo ta 3 aña di les y e di cuater aña ta pa stage y scriptie. E trajecto aki ta wordo ofreci na Aruba…
MINISTER ENDY CROES A REUNI CU STICHTING LEZEN DI HULANDA & BIBLIOTECA NACIONAL ARUBA.
ORANJESTAD: Diaranson atardi Minister Endy Croes a reuni cu sra. Astrid Britten, directora di Biblioteca Nacional Aruba y sr. Adriaan Langerdonk cu ta ‘Program Coordinator’ di Stichting Lezen. Stichting…
MINISTER ENDY CROES TA FELICITA SRA. LETITIA WEVER PA UN BUNITA BUKI DI POESIA ‘EMOCION DEN PALABRA’.
ORANJESTAD: Diamars atardi den ambiente ameno hunto cu invitadonan special na Biblioteca Arubiana a tuma luga presentacion di e buki di poesia ‘Emocion den Palabra’ di sra. Letitia…
MINISTER ENDY CROES A RICIBI RELATO ANUAL 2021 DI UNIVERSIDAD DI ARUBA.
ORANJESTAD: Diahuebs ultimo Minister Endy Croes a ricibi bishita di representantenan di Universidad di Aruba.Den un encuentro ameno a haci entrega oficial di e relato anual di aña 2021 na…
Minister Endy Croes: DIASABRA ANOCHI A LANSA E PROYECTO DI PREVENCION PA CU ABUSO DI MUCHA ‘MI MES UN HEROE’.
Ta bay traha pa introduci esaki na tur scol di Aruba ORANJESTAD: Diasabra atardi a lansa e campañia di prevencion contra abuso di mucha ‘Mi mes un heroe’. Entre…
MINISTER ENDY CROES: OPLEIDING DI IT TA START NA COLEGIO EPI.
ORANJESTAD: Dialuna atardi a yega informacion di preocupacion di mayornan cu lo elimina opleiding di IT. Pa loke ta trata opleiding di IT, esaki ta sigui normal y no…


text:
LINCOLN, NEBRASKA – E ekipo di Lincoln Saltdogs a anunsiá ku nan a bende e kontrakt di Curt Smith ku e organisashon di St. Louis Cardinals. Smith di 27 aña ta regresá e organisashon ku a draft e na aña 2008 for di Universidad di Maine. Curt a keda tres aña ku e organisashon di Cardinals kaminda e la logra gana e premio di hungadó di aña den ‘Appalachian League’.
Den 2013 Curt a habri e temporada den dòbel A ku e ekipo di New Britain Rockcats. E hóben yu di Kòrsou a keda ku Rockcats te na yüli 2013, batiendo pa un promedio di .231, ku 4 honron i 19 kareda empuha den 45 partido.
E di dos mitar di temporada Curt tabata ku e ekipo di Lincoln Saltdogs den Liga Profeshonal di Beisbòl Independiente. Ku Saltdogs, Smith a bati pa un promedio di .316, ku 5 honron i 27 kareda empuha den 49 partido.


text:
ORANJESTAD; Diabierna mainta Minister di Enseñansa y Deporte Endy Croes a bishita scol basico Colegio Ora Ubao na Tanki Leendert. E mandatario a wordo ricibi di un manera hopi special door di e alumnonan cu tabata para na entrada di scol cu bandera di Aruba den nan man. Durante e bishita Minister Endy Croes a comparti informacion di e historia, bida y trabou Betico Croes n’e alumnonan di e dos 6de klasnan. E meta ta p’e alumnonan conoce e historia y importancia di e lucha cu Betico a hiba pa henter e pueblo di Aruba pa por a logra e Status Aparte. Ta importante pa conoce e historia di Status Aparte. Betico Croes a unifica e pueblo aki a traves di bin cu un bandera y himno. E alumnonan tabata scucha cu hopi atencion, tabatin hopi pregunta. Na final nos a haci e alumnonan pregunta y remarcabel ta cu e alumnonan tabata sa caba diferente faceta di e historia.
Despues di e presentacion nos a pasa saluda tur e klasnan. Minister Endy Croes ta gradici e cabesante di e scol sra. Nanette Vingal Lacle, tur e docentenan y specialmente e alumnonan pe bunita recepcion y p’un mainta asina ameno. ‘Ban recorda y celebra Dia di Betico pe herencia bunita cu e la laga atras, nos Status Aparte’, e mandatario a finalisa.


text:
E kampionato lokal beisbòl dòbel A ta kontinuá awenochi, djamars 15 di mei 2018, den Tio Daou Ballpark. Wild Cats Guardian Group/KJ74 i Sta Rosa Indians te ainda ta invikto den e kompetensia. Tur dos tim a gana nan kuater weganan.
Federashon Beisbòl di Kòrsou (Febeko) ta organisá e kampionato di beisbòl den klase superior, esta Liga Aqualectra. Te ku awe tin 15 enkuentro ku a keda efektuá. Ta hunga den Stadion Johnny Vrutaal, Parke Heintje Kool i Tio Daou Ballpark.
E último tres resultadonan ku a keda registrá ta: Groot Kwartier Stars Mangusa vs Fire Birds Citizens Insurance 8-7, Wild Cats Guardian Group/KJ74 vs Royal Scorpions Mr Baseball My Malls 12-7 i Sta Rosa Indians vs Sta Maria Pirates Chippie 4-1.
E enkuentro entre Groot Kwartier Stars i Fire Birds e promé kuater inennan no tabatin kareda. Fire Birds a bai 1-0 dilanti den kabes di sinku entrada, pero Groot Kwartier a bòltu e skor den bòm di mesun turno: 2-1. Tur dos tim a skor 5 kareda den di seis inen i pues ku Groot Kwartier manteniendo e ventaha minimo: 7-6.
Den su di shete turno na bate, Fire Bird ta logra empatá e wega na 7 kareda. E alegria sinebargo tabata di korto durashon, pasobra Groot Kwartier a skor 1 kareda den di 8 alabes último inen pa gana e enkuentro 8-7.
Royal Scorpions parse tabata bai propiná Wild Cats su promé derota dje kompetensia, tumando for di trempan ventaha den e wega i tabata komodo dilanti: 6-2 den tres inen. E aktual kampion sinembargo a kòrta e desventaha anotando 3 kareda den su di kuater turno (5-6) pa finalmente skor 6 kareda den di 7 inen i 1 mas den di 9 pa gana ku skor di 12-7.
Sta Rosa Indians ku 2 kareda den di promé inen, a sigurá e viktoria kontra di Sta Maria Pirates: 2-0. E Piratanan a hinka 1 kareda den di dos entrada (1-2), pero e tim di pariba a bolbe skor 2 kareda den di 5 turno pa amplia su ventaha na 4-1. E enkuentro a tèrminá ku e skor aki.
E kampionato di beisbòl dòbel A ta sigui awenochi den Tio Daou Ballpark ku e wega entre Marchena Braves i Sta Maria Pirates. Esaki ta kuminsá mitar di ocho.


text:
Aruba mester ta orguyoso di seleccion di futbol di damas Aruba U-14
Recientemente e seleccion di futbol di damas Aruba U-14, a titula campeon den e Caribbean Football Union-CFU Girls Challenge Series na Republica Dominicana. Bon...
Crystal Leito: “Kere den bo mes pasobra bo por, y si bo kier hacie...
Crystal Leito ta un hoben cu, igual cu hopi hoben den e era di tecnologia, ta hopi activo ariba rednan social. Esaki a hiba...
Ashlin Ahlip: “Ora mi a traha e tasnan aki di Tangerine, mi a sinti...
Diasabra ultimo, na Royal Plaza Mall a tuma lugar e lansamento di e di cinco coleccion di ‘tiles’ (tegel) di Tangerine, e marca crea...
Bon Dia den conversacion cu: Randall Croes
Awe nos ta trecebo nos prome episodio di "Bon Dia den conversacion cu." Redaccion di Bon Dia Aruba den conversacion cu: Randall Croes, conocido...
Psicologo Alysha Boekhoudt: “Hasta ami, y hopi otro psicologo, ta bay terapia cerca otro...
Alysha Boekhoudt ta un hoben di 27 aña di edad cu a gradua cu su Bachelors of Science in Psychology apenas dos aña pasa....
Queeny Bergen, Empire Carnival Group: “E tabata hopi riba man y e dos simannan...
Awe nochi ta tuma luga e Parada Nacional di Luz organisa pa Gobierno di Aruba conhuntamente cu Departamento di Cultura. Apenas dos siman atras...
Angelo Dirksz: “Cu determinacion y confiansa den bo mes bo lo logra tur e...
Angelo Dirksz ta un hoben di 23 aña di edad cu recientemente a gradua di Ceolgio EPI, sector electrotechniek. Angelo a participa den e...
Lionfish, un pisca bunita pero peligroso pa ecosistema marino
Lionfish tin su origen na ocean Indico y Pacifico cu a extende su presencia entre e costanan di Florida y nort di Brasil, tambe...
Aerial Dance & Performance: un arte nobo y diferente pa tur edad
‘Aerial Dance & Performance Aruba’ ta un studio di baile unico na Aruba. Funda pa Maria Alejandra y Kelly Moreno, bailarina profesional cu mas...
Mas cu un centro di cuido; Crèche ta forma un parti integro di e...
Hopi biaha nos ta mira crèche simplemente como un centro di cuido pa nos muchanan mas chikito; sinembargo, e crèche ta forma un parti...


text:
ORANJESTAD – Departamento di Obra Publico ta informa pueblo en general, especialmente e automobilistanan, relaciona cu e drechamento di e 2 Verkeersplateau-nan di trafico na haltura di e Rotonde Driemasterstraat- St. Helena. Lo cera e caminda menciona diadomingo awor 16 di juli 2017.
E rotonde lo ta parcialmente cera for di 8:00’or di mainta te cu 4:00 ‘or di atardi. Lo indica e ceramento cu borchi y baricadanan di trafico.
Departamento di Obra Publico ta pidi tur automobilista, negoshi y otro usuario pa tene cuenta cu e inconveniencianan cu e trabao aki lo por ocasiona, pa cual nos ta pidi nos disculpa.


text:
Loke nos a bin mira den e fase di transishon di un gobièrnu pa otro ta ku Kòrsou ta birando un pais mas i mas anémiko (un siudadania apátiko), ni maske nos ke pretendé sí, di ke bai e direkshon di un pais outónomo den Reino. Tur dia nos ta mira ku nos mandatarionan i otro lidernan den nos komunidat ta sinti nan mes mas kómodo bibando manera spañónan ta bisa “al margen de la ley” òf tin biaha kompletamente pafó di lei. Si tin protesta mes, esaki nunka no ta fuerte. Tur aña ta rekordá 30 di mei, pero ta te ei e kos ta keda.
Nos isla ta enfermo
Pero esaki no ta tur kos. Nos isla, riba su kaminda pa outónomo den Reino, tin un enfermedat ainda mas profundo: Pueblo no ta sinti mas e gana di mantené e balornan di konvivensia riba nos isla. Tin un porsentahe, tur dia kresiente, di siudadano ku no ke kumpli ku lei. Pues nos tin un Estado kaminda mas i mas hende no ke respetá lei. E kresiente desórden soshal aki ta mas profundo ku bo ta mira riba primera bista, pasobra esnan ku no ke kumpli ku lei ta asina hopi i ta den tur gremio, manera: polis, gobernantenan, trahadónan mes, siudadanonan ku ta kore den verboden, ku ta pasa den lus kòrá etc. etc. Si kos sigui asina, nunka lo no tin basta kontroladó ni presupuesto pa supervisá esnan ku mester ser kontrolá.
Falta d i rèspèt Loke tambe falta riba e isla, ku ta riba su kaminda pa outónomo den Reino, ta: rèspèt pa otro, ku ta inkluí rèspèt pa bo mes. Un ekspreshon ku, kuriosamente, ya no ta ser menshoná mas E opservadónan mas krítiko di e realidat di nos isla lo por bisa si e desobedensia di lei aki - ku ta básikamente un kiebro di e pakto soshal entre yu di Kòrsounan - tin su orígen den e ola di sustitushon ku nos a bin konosé riba nos isla (hopi di nos a bai Hulanda i den nan lugá a bin hopi hende di otro nashon, ku no konosé nos leinan, kombiná ku insufisiente kontroladó públiko i kòntròl soshal pa korigí nos ku nos mes i siña e ko-siudadano stranhero e balornan i normanan di nos isla, ku un tempu rònt Karibe i mundu nan tabata respetá nos p’é).
Ken nos ta?
Den e situashon di awe, kolektivamente, e siudadanonan di hopi generashon riba e isla i esnan ku a kaba di yega mester puntra nan mes: Kende nos ta i unda nos ke bai? Awendia, fuera di menshoná e frase bashí “outónomo den Reino”, poko hende tin e kontesta riba e 2 preguntanan ei. Mi ta un trahadó, un profeshonal òf, pa un ratu, ora mi tin di reklamá só, mi ta un ku ta subi kaya, òf ta kritiká sintá den mi sofa na kas òf pará na snèk? Òf bo mester yega na e konklushon ku nos forma di protesta a bira pa iritá bo próhimo, por ehèmpel kòrtando su paso riba kaya, pasando den lus kòrá etc. etc.? Tur kos por, pues tambe agreshon!!!! Tur hende tin derecho di protestá di e forma ku e ta kere ta mas apropiá. Pero no ta tur forma di protesta ta kontribuí, di igual modo na konvivensia den bo sosiedat.
Agreshon ofishal
Otro forma di agredí e sosiedat den kua nos ta partisipá aden ta ora nos ámtenarnan i mandatarionan ta ninga di atendé nos problemanan. Último tempu, mas i mas nan ta uza provokashon i konfl ikto komo un mekanismo di gobernashon. Violensia muchu mas ku antes ta biniendo di ariba. Lamentablemente e forma di proseder aki tin sierto akohida den nos sosiedat, ku gusta sierto grado di violensia i agreshon. Algu ta pasando ku nos


text:
Comision di Actividad di Colegio Laura Wernet-Paskel ta invita henter pueblo di Aruba, specialmente e pueblo di Santa Cruz pa asisti na un bunita anochi di Pasco den forma di un Bazaar di Pasco dia 11 di december. E Bazaar di Pasco lo cuminsa di 6’or di atardi pa 9’ or di anochi na scol di Colegio Laura Wernet-Paskel.
E anochi aki nos lo tin un cushina cu yen di pasa boca, un bar no alcoholico, benta di boca dushi, mata, articulo y obra di man di Pasco. Tambe nos lo bay tin un Mercado di Purga grandi cu benta di entre otro paña, articulonan pa cas, kashi, lessenaar y hopi mas.
Durante e Bazaar di Pasco lo bay tin presentacion di gaita ‘Las Unicas’ y señora Betty Werleman lo bin deleita nos cu diferente di su cancionnan di propio composicion, especialmente e mas nobo di dje cu ta “Bati Man pa Shelo”. Vicente Ras cu su grupo Sodo y Cuero lo acompaña sra. Betty.
Tambe lo tin presentacion di Lysann Ras y di nos alumno cantante Xean Gelinah Leon.
Nos naturalmente tambe tin presentacion di un gaita cu lo ta e grupo di ‘Gaita Las Unicas’
Nos ta pidi aunke cu e ta un actividad den aire liber pa bin cu tapa boca bisti y mantene un distancia di 1.5m.
Nos ta spera di wak mayornan, yiunan, ex-alumnonan, bisiñanan y pueblo di Aruba na Colegio Laura Wernet-Paskel pa yuda haci e actividad aki uno exitoso, pa asina nos por sigui realisa proyectonan pendiente pa nos muchanan.


text:
Kralendijk- Un total di 288 hende a keda bakuná na Boneiru djdabièrne. Esaki ta a sifra mas haltu ku a logra asina leu.
Pa loke ta trata e kantidat di hende ku a registrá te asina leu pa bakuná, esaki a subi na 2906. Esaki ta u subida ku solamente 63 persona. Esaki ke men ku mas hende ta keda bakuná, ku hende nobo ta registrá.
Pe e siman benidero elekshon pa parlamento na Hulanda lo stroba a bakunashon. Tin habitante ku tabata tin sita pa dia 16 i 17 di mart, i nan a risibí mensahe ku nan fecha di bakunashon a hala atras pa medio di elekshon riba di 17 mart 2021.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text: Diamars mainta a drenta informe di un incidente cu hende herida unda un foklift lo a placha un persona na muraya na e opslagplaats di D.O.W. na Tarabana, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un incidente unda cu 2 persona haciendo trabaonan cu e forklift na e opslagplaats y na dado momento un di e personanan riba forklift a baha y e forklift a tilt dilanti. E forklift lo mester a dal e cabez di e trahador y su 2 pianan pero e trahador ta stabiel. Un oficial di e departamento di inspeccion di trabao D.T.I. a keda di bay na e sitio pa mas investigacion. E personal d ambulans a atende e victima y a transporte pa hospital.


text:
For di 7’or y mey di mainta, sindicato SIMAR a ricibi su miembronan pa un reunion informativo riba un solo topico: Indexering. Tabata un gran cantidad di maestro cu tabata presente na e reunion cu a tuma luga den e edificio di SIMAR, cu a acudi na e yamada di e presidente di e sindicato Josephine Martilia-Albertus.
E sala tabata completamente yen, y mester a haci uzo den patio parti pafo, pa asina nan por a sigui e reunion y scucha palabra di e presidente di e sindicato y duna nan e informe riba e 3.6% di indexering cu ta pendiente di aña pasa caba.


text:
Deporte Futbòl semper tabata pega na su kurason i e tabata un fiel espektador di partidonan di su klup favorito "Jong Holland" den Stadion di Rif dia 9 mei 1951, Mordy a drenta Direktiva di CVB komo Presidente i no a tarda muchu ku CBV a haña su promé ofisina den Edifisio di L.H Palacios (Lucky Strike) na plaza Wilhelmina Plein.
Na 1953 CVB a muda su ofisina pa Molenplein, e clubhuis di Stichting CVB, anterior domisilio di famia Shon Wewe Lieder den Dr. Engels.
Durante su presidensia un kantidat grandi di ekiponan estranhero a bishita Kòrsou i fanatiko di futbòl tabata di pláseme.
Sr. Mordy Maduro
· Di aña 1959 pa aña 1971 tabata Presidente di N.A.V.U.
· Na aña 1961 pa aña 1968 a okupá e puesto di Vice Presidente di FIFA.
· Di aña 1968 pa aña 1972 el a haña e nombramentu komo miembro honorario di N.A.V.U.
· Komo miembro di honor di FIFA i tambe di Concacaf el a ser honra na aña 1974.
Dia 23 di mart 1982 e gran hòmber aki a bai laga nos, kaminda te awe nos no por a yena e bashí ei.


text:
Partido PIN su aña di oposishon tabata eksitoso. Konsistensia, sentido di direkshon i forsa di argumento lo vense semper.
Willemstad — Ayera dieskuater di yüni gobièrnu Pisas II a yega un aña di gobernashon. Konsiderando e oposishon barbá ku espesialmente partido MFK a hiba, partido PIN i komunidat a ferwagt ku lo a para ketu na e fecha ku un lista largu i signifikante di logro. Sinembargo no a nota nada mas ku aki aya un simpel pabien riba retnan sosial, kompañá ku e lamento usual refiriendo na e problemanan ku a bin topa komo si fuera ku nunka promé un gobièrnu a bin topa problema.
Di otro banda, konsiderando kon komunidat i mundu polítiko ta pensa awe riba COHO, kanabis medisinal, prevenshon i ‘wellness’, Partido PIN por mira bek riba un aña di oposishon sumamente eksitoso.
Tempu ku dia
Ora lider di PIN sra. Camelia-Römer den pleno debate elektoral a insistí ku mester renegosha CHE, hopi a hasi mofa. Awe tur nanishi, inkluso esun di promé minister Pisas ku ke a pone Kòrsou lomba kant’i muraya, ta mustra den direkshon di renegosashon. Ora gobièrnu aktual i otro aktornan polítiko a dal pega na COHO paso supuestamente no tabata tin alternativa, awe parlamento di Kòrsou mes a usa e 8 argumentonan di Partido PIN i Suzy Römer pa argumentá Kòrsou su oposishon kontra COHO manera e ta riba mesa.
E konsistensia bon fundá di Partido PIN ta riparabel tambe den e diskushonnan tokante kanabis medisinal. Kontrinkantenan polítiko miskiña a pinta e proyekto pretu, pero awe un parti grandi di komunidat korektamente ta insistí asina tantu riba e benefisionan ekonómiko, ku asta un delegashon di parlamento a tuma e inisiativa pa bai buska mas informashon.
Úniko lamento di PIN riba e punto aki ta ku e presidente di parlamento no ta asumí su posishon i yama e reunion pidí riba e tópiko, anto ku e minister di salubridat i agrikultura a skohe pa kita prioridat fo’i agrikultura. Di otro banda Partido PIN ta kontentu si ku sikiera awor den drivers seat e partido mas grandi di koalishon a mira e nesesidat di maneho di i invershon den ‘wellness’, esta prevenshon.
Ruta
Partido PIN ta pidi sr. Pisas i su tim pa hisa nan nivel di ambishon pa produsí maneho i benefisio riparabel pa komunidat en general i pa esnan mas vulnerabel en partikular, kuminsando na esnan desempleá, famianan ku yu menor di edat, hende grandi ku entrada abou i nos hubentut. Ta den e áreanan aki por ferwagt ku Partido PIN lo bai dediká muchu mas atenshon den e tempu ku ta bin.


text:
WILLEMSTAD.- ‘Nos ta den problema serio. Kasonan ta subiendo. Tin nobenta hende interná den hospital ku ta kontagiá ku e vírus di COVID-19. Intensive care, ku tin normal 16 kama, a ampli’é ku 30 kama; 26 ta okupá. Si nos sigui asin’aki nos tin ku ban tuma parti di Sehos pa akapará.’ Asina dr. Jerry Semper kende ta kordiná henter e proseso di vakunashon na Kòrsou, a bisa ayera durante konferensia di prensa di gobièrnu, relashoná ku ‘Desaroyonan den trayekto di vakunashon na Kòrsou’.
Semper a bisa ku tabata su deseo pa e por tin notisia positivo. Pero esaki no ta e kaso. ‘Nos a splika hopi bia. I mi ta spera ku nos ta komprondé ku e situashon ku nos ta den no ta algu normal. Nos ta den un estado di guera kontra un enemigu invisibel.’ Semper: ‘Nos ta pidiendo 160.000 siudadano pa yuda nos bringa e guera aki. No ta un petishon normal. Nos sa. Nos sa ku ta un situashon difísil. Nos sa ku e materia ta ageno di hopi hende. No opstante nos ta pidi tur hende pa yuda nos bringa.’
Segun Semper e manera ku hende por yuda ta hopi simpel: laba bo man, tene distansia, i no aglomerá. Esaki ta e reglanan ku nos ta praktiká pa mas ku un aña. ‘I awor nos ta pidi bosnan, por fabor, pa vakuná. Esei ta e armanan ku nos tin kontra e enemigu invisibel ku ta traha 24/7 sin piedat. E sifranan ta klarito. E no ta gaña.’
Semper a bisa ku ‘e materia ta difísil, pero ta nos responsabilidat pa keda splika pueblo ku e kasonan no ta subiendo pasobra hende ta vakunando. No ta bèrdat!’
Dr. Semper a splika ku echo ta ku e vakuna no ta kontené e vírus. ‘E vakuna ta kontené un resèpt genétiko ku ta instruí bo sèlnan pa protehé bo si bo haña vírus.’ Semper a bisa ku nan a haña hopi pregunta tokante esaki. ‘Ta hopi bon pa splika ku ta dos kos ku ta separá. E ta bon pa tur hende komprendé ku e vakuna no ta subiendo e sifranan. Kon nos sa esaki? Simpel. Mayoria di e pashèntnan den CMC no ta vakuná. Gran parti di e pashèntnan ta entre 40 i 60 aña. Nan no a bin na remarke pa vakuná. Esaki riba su mes mester ta evidensia sufisiente ku vakuna no ta subiendo e sifranan.’


text:
Mal tempu servero Kòrsou 18 oktober 2016 anochi
BOLETIN SPESIAL No. 1, ALERTA PA WELEK KU BOS SEVERO
A EMITÍ UN ALERTA PA WELEK KU BOS SEVERO
DIA EMITÍ: DJAMARS, 18 DI ÒKTOBER 2016, 23:00 O.L.
BÁLIDO TE: DJÁRASON, 19 DI ÒKTOBER 2016, 02:00 O.L.
ESAKI TA UN ALERTA PA WELEK KU BOS SEVERO PA PARTI PARIBA DI KÒRSOU
*****IMÁGEN DI SATÉLITE I RADAR TA MUSTRA ÁREA DI WELEK KU BOS SEVERO KU POR TA UN MENASA PA SIERTO PARTI DI KÒRSOU*****
IMPAKTO:
Áwaseru fuerte ku por kousa inundashon i/òf derumbe di tera i baranka den sierto parti di e isla;Bientu fuerte ku por pone ophetonan lòs bira un proyektil;Área bou di e nubianan di welek ku bos por ser kompañá pa bahamentu fuerte di aire. E bientu fuerte aki por kousa lokalmente sierto destrukshon riba su ruta;Welek.
MEDIDA DI PREKOUSHON:
Mara ophetonan ku ta lòs pafó i pone bo mes i bo bestianan di kas den seguridatNo usa un depósito chikitu ni palunan aislá pa skonde.No pasa dor di kayanan òf áreanan inundá, kaminda awa ta kuri.Sali for di boto i alehá bo mes for di awa, si esei ta posibel.Saka stèker di aparatonan elektróniko afó i no hasi uso di esakinan durante di un evento di welek ku bos. Usa telefon solamente den kaso di emergensia.
DEFINISHONNAN:
Un Boletin Spesial ta ser emití pa eventonan di wer ku ta kousa inkonbeniensia general òf preokupashon den pueblo (ku ta rekerí atenshon i akshon di outoridatnan di brantwer i polis) i ku no por ser deskribí na un manera adekuá den un pronóstiko di tempu regular.
Un Alerta pa Mal Tempu ta un anunsio ku ta ser emití ora ku mal tempu (wer ku por kousa daño personal òf material) kousá dor di welek ku bos severo ta bai sosodé pronto (denter di dos ora) òf ta sosodiendo kaba, pero ku no ta sufisiente severo pa rekerí un atvertensha.


text:
Prome Minister Evelyn Wever-Croes: DISCURSO DI PROME MINISTER NA CEREMONIA PROTOCOLAR DI DIA DI BETICO “Encontra e Betico den nos p’asina enfrenta e retonan actual cu determinacion, perseverancia y den union”
Prome Minister Evelyn Wever-Croes:
DISCURSO DI PROME MINISTER NA CEREMONIA PROTOCOLAR DI DIA DI BETICO
“Encontra e Betico den nos p’asina enfrenta e retonan actual cu determinacion, perseverancia y den union”
Na ocacion di e Ceremonia Protocolar di Dia di Betico na Plaza Gilberto Francois “Betico” Croes, Prome Minister Evelyn Wever-Croes a duna un discurso conmovedor encurashando henter pueblo di Aruba pa den e tempo dificil cu nos ta pasando aden debi na Covid, pa cada un enfrenta e retonan actual cu determinacion, perseverancia y den union.
“Awe nos ta celebra e fecha natalicio di Gilberto François “Betico” Croes, cu si e tabata na bida, e lo a cumpli 83 aña. Sinembargo nos bon Dios tabata tin otro plan cu Betico y el a bay nos dilanti na edad di 48 aña.
Riba e dia aki nos ta para keto na e bida y e lucha di Betico Croes, cu danki na su determinacion, perseverancia y danki na e sosten di un pueblo uni, a logra cosnan grandi pa Aruba; a logra cu awe nos ta biba den un pais autonomo den Reino yama Aruba.
Y e aña aki nos ta celebrando 35 aña di Status Aparte. Ta danki na nos Status Aparte nos por a desaroya nos pais den un di e paisnan lider den nos region, y ta danki na e lucha cu Betico a lidera, otro pueblonan a wordo inspira pa lucha pa nan autonomia tambe.
Un persona cu den un bida corto, a laga un legado grandi, tipifica pa su determinacion, perseverancia y lucha pa union.
KEN TA BETICO?
Betico tabata un tata di 4 yiu, un esposo, yiu, ruman, y e tabata mi omo y mi padrino di bautismo. E persona cu un carisma enorme, semper cu atencion pa tur hende, mescos cu ta su mesun yiu. Betico mes a bisa den un di su discursonan cu nos ta considera un di su discursonan di despedida den Ser’i Noka, cu e no ta un tata di un hogar di mama, tata y 4 yiu, sino un tata particular, di henter Aruba. Y esey e yiunan di Aruba cu a conoce tambe a sinti.
Como politico Betico Croes a demostra con ta lidera cu curason, poniendo e pueblo, e ser humano na prome luga. Con ta lidera cu respet pa otro, dunando respet y exigiendo respet.
El a mustra nos cu mester duna espacio na hende muhenan den politica, pasobra mas participacion di hende muhe den politica y den puestonan importante den gobiernonan ta trece un miho balance den toma di decisionnan cu ta concerni nos tur, homber y muhe.
El a mustra nos con, pa bo logra bo meta, bo mester tin biaha dal algun paso chikito atras, pa despues bo sali cu pasonan grandi padilanti. El a siña nos e importancia y e balor di stima nos pais, y nos simbolonan di libertad, nos himno y nos bandera.
Betico a mustra nos e importancia di union, pasobra un pueblo uni hamas lo ser venci. Union entre famianan, union entre oponentenan politico, union entre esnan cu a nace aki, y esnan cu no a nace aki. E mes a bisa, Arubiano no ta esnan cu a nace aki so, sino tambe esnan cu a haci di Aruba nan hogar.
Awor ta na cada un di nos pa sigui cu e principio y e balornan cu Betico Croes a mustra nos, y cu a conduci na logronan grandi pa nos pais.
LUCHA PA STATUS APARTE
Betico Croes no a cuminsa cu e lucha pa Status Aparte di nos pais. Politiconan grandi prome cu su tempo ya a cuminsa expresa e deseo di nos pueblo di ta baas den nos mesun cas. Sinembargo e lucha cu a cuminsa den añanan 40, a wordo bandona, y ta Betico den añanan 70 a gara e bandera di e lucha ey, y a hib’e te na su final.
El a haya e fundeshi di e lucha construi, pero debi na abandono e fundeshi tabata den mal condicion. El a fortifica e fundeshi, el a lanta e murayanan, el a percura pa e dak y asina a construi e pais Aruba cu awe nos ta biba aden. El a entrega nos e yabi di un Pais autonomo, pero lamentablemente e mes no a biba pa por a experienci’e, ni goza di dje. Nos tin e privilegio di biba den e pais autonomo, pa nos lanta nos yiunan den e libertad aki.
KICO BETICO LO A HACI?
Den e ultimo tempo nos pais y nos autonomia tabata bou presion. Y durante e temponan aki varios biaha mi tabata pensa, kico Betico Croes lo a haci, si e tabata den e posicion aki. Ki decision e lo a tuma. Con e lo a atende cu e situacion. E tambe lo a scoge pa acepta e ayudo di Hulanda, bou condicionnan, contal cu nos pais no kibra?
Mi no tin contesta riba e preguntanan aki, pero un cos si mi sa. Betico Croes lo ta hopi orguyoso di su pueblo, e pueblo cu e a sa di uni den un solo ideal: haci di Aruba un pais, y cu awor ta uni pa saca nos pais di e abismo cu e pandemia Covid a hinca nos aden.
Orguyoso di nos frontliners cu ta haciendo un trabou grandi den cuido di nos pashentnan y nos grandinan, y den mantene orden publico.
Orguyoso di nos ciudadanonan cu boluntariamente ta saca man pa yuda otronan, trahando un te di moringa of un sopi pa nan bisiña y conocir. Orguyoso di e trahadonan, cu boluntariamente a entrega parti di nan entrada pa yuda otronan cu a perde nan entrada a consecuencia di e pandemia. Orguyoso di tur e boluntarionan cu ta yuda esnan mas vulnerable di nos pais. Mescos cu mi, mi ta sigur cu e tambe lo ta hopi orguyoso di tur esaki.
Covid a dal nos duro, pero mi tin tur confiansa cu nos lo enfrenta y surpasa e reto aki tambe. Sigur inspira pa e lucha pa Status Aparte di nos pais cu Betico Croes a realisa, e biaha aki tambe, nos tin e mesun determinacion, y perseverancia y uni den amor pa nos pais, pa lanta, gara e bandera y sigui cu e lucha. Talves nos tin cu dal algun paso chikito atras, pa despues sali dilanti cu pasonan grandi, pa un economia mas fuerte, cu un autonomia mas fuerte, pa un Aruba mas fuerte.
Y nos a yega di pasa den esaki caba. Prome cu nos a drenta nos Status Aparte dia 1 di januari 1986 Lago a cera su porta. Cu esaki e tempo ey gobierno a perde gran parti di su entrada, mescos cu awor. E tempo ey nos a wordo inspira pa Betico, cu determinacion, perseverancia y union, nos a enfrenta e retonan y surpasa nan. Mescos nos lo haci awor. E unico diferencia ta cu Betico Croes no ta fisicamente cu nos mas awor.
ENCONTRA E BETICO DEN BO
Sinembargo nos cada un tin un Betico den nos. P’esey awor, den e retonan grandi aki cu nos pais ta aden, y cu nos cada un ta enfrenta den nos hogar, nos cada un mester busca pa encontra e Betico den nos. Busca e balornan, principionan cu Betico a siña nos, cu el a mustra nos. Pa asina enfrenta e retonan actual cu determinacion, perseverancia y den union. Lucha pa bo soñonan. Nunca rindi. Si bo soño ta bo destino, no ta importa cuanto obstaculo crusa bo caminda, nos bon Dios ta yuda bo logr’e. Mi tin tur confiansa cu nos lo ta exitoso e biaha aki tambe.
DANKI
Mi kier finalisa cu palabranan di agradecimento. Na prome luga na colega Minister Xiomara Maduro y Comision Celebracion Dianan Nacional cu pa di 4 aña ta organisa e dia nacional aki hopi bunita y significativo. Danki colega.
Mi kier gradici tambe tur esnan cu a lucha hunto cu Betico, y henter nos comunidad cu awe ainda tin un cariño grandi pa Betico. Danki pa sigui mantene su memoria bibo memey di nos.
Mi kier gradici tambe su famia, tur esnan cu a sacrifica pa Betico Croes por a dedica su bida na e lucha pa nos Status Aparte. Especialmente su yiunan Guisette, Glenbert, Junior, Glendeline. Awe indudablemente boso lo kier a lanta y dun’e un serenata pa su cumpleaños. Y apesar cu nada por yena e bashi cu el a laga, sa cu henter nos pueblo ta sumamente agradecido na cada un di boso pa e sacrificio cu boso a haci, y ohala cu e cariño y respet cu nos pueblo tin pa boso tata Betico, por duna boso poco consuelo e dia aki.
Pa varios aña caba, mi ta bishita scolnan prome cu Dia di Betico, pa admira con nan ta preparando pa e dia aki. Semper mi ta haya sorpresanan agradabel con nos maestronan y alumnonan ta esforsa nan mes pa celebra e dia aki. E aña aki, lamentablemente door di e protocolnan di Covid, mi no por a bishita scolnan, pero mi ta contento di mira cu scolnan a prepara cu entusiasmo. Y mi ta corda dos aña pasa, durante mi bishita na Scol Paso pa Futuro, un alumno a puntrami : si Betico lo tabata na bida, kico ami lo kier bis’e?
Si Betico lo tabata na bida lo mi kier bise DANKI.
DANKI pa duna nos un pais autonomo pa biba den dje, pa lanta nos yiunan den libertad y
DANKI pa siña y mustra nos kico tur nos mester haci pa mantene e libertad aki.
Ohala cu e dia aki por inspira cada un di nos pa por enfrenta e retonan den nos bida, y con pa surpasa nan. Y cu determinacion, perseverancia y den union.
Cu Dios bendiciona nos dushi pais Aruba”.


text:
ORANJESTAD – E siman aki e proyecto Watty Vos Boulevard a start den forma festivo. Un proyecto cu ta bay tin un impacto economico grandi pa pais Aruba. Na e ocasion aki, Ministernan Eman, Sevinger y Arends a hiba palabra, mescos tambe partnernan strategico den sector priva. E proyecto aki ta bay percura pa e fluho di trafico cana miho ya cu Aruba su cantidad di auto a triplifica den e ultimo 25 añanan y un ‘ringweg’ di e embergadura aki ta un necesidad grandi. Minister di Asuntonan Economico Richard Arends den su discurso a amplia riba e desaroyo economico cu un proyecto asina tin pa Aruba.
Minister Arends: “Awe ta marca un dia hopi importante. No solamente nos ta inicia e proyecto infrastructural mas grandi cu nos a yega di conoce durante e ultimo 30 añanan, pero awe nos tur por ta testigo di un vision cu a nace na 2010 ora Gabinete Mike Eman I a crea un programa di infrastructura, di inversionnan den areanan publico como tambe energia. Tur esaki no a sirbi solamente pa ‘jumpstart’ e economia y sali di e crisis economico reinante, pero tambe e tabata un inversion grandi den forsa laboral, den poder di compra di e ciudadano.” Minister Arends a enfatisa e importancia di productividad di nos infrastructura den liña di e metanan di desaroyo sostenibel di Nacionan Uni unda cu despues di a inicia e proyecto luna pasa, awe a cuminsa cu construccion di e prome rotonde cu lo conecta dos area di e isla loke ta un alivio bahando e congestiamento y trece beneficionan pa tur esnan cu ta participa den nos economia.
“Obviamente e proyecto aki ta simbolisa e era nobo di desaroyo economico di Aruba. Algun aña pasa tempo mi tabata Presidente di FESCA, awe ta carga nomber di dr. Mito Croes, nos a yega na e conclusion cu bo por tin un desaroyo economico sostenibel solamente si bo calidad di infrastructura, calidad di bida, calidad di areanan publico ta den balansa cu otro.” Arends a mustra riba e hecho cu e superficie di nos infrastructura,no a desaroya su mes conforme e desaroyo economico cu nos a conoce durante e ultimo 30 añanan ni tampoco conforme e cantidad di auto. Esaki ta nifica cu tabatin un espacio hopi grandi pa haci mehoracionnan necesario y amplia e cantidad di caminda pa autonan por core.” El a bisa cu aparte di esaki a inverti tambe den turismo y grandemente den rehabilitacion di e refineria. Cu e dos pilarnan economico aki cu ta solido y cla pa afronta e desaroyonan nobo, infrastructura y areanan publico como e di tres pilar ta forma e simbolo tambe pa diversificacion di economia di Aruba.
Arends a amplia riba e cinco areanan fisico cu ta consecuencia di e trabounan infrastructural grandi . Nan ta e areanan rond di refineria, rond waf di Barcadera, rond di hospital, rond di e waf bieu di carga y e di cinco ta esnan rond di e obranan infrastructural . Tur esaki ta fuente pa desaroyo economico nobo promoviendo asina tecnologianan limpi, companianan mediano y chikito, exportacion di conocemento, actividad local como tambe mercado local.
“No ta keda mi nada otro di gradici y felicita minister Sevinger pa su empeño y sigur Prome Minister Eman pasobra cu e proyecto aki ta resultado di su bishitanan diario na cada ministerio, reunionnan semanalmente cu e tabata hiba pa por tin tur partido riba e mesun liña pa awe nos por ta para aki y ta testigo di e di dos fase di e rotonde na Cumana di Watty Vos Boulevard.”


text:
Resultado wega sòfbòl maskulino 11 di ougùstùs 2021
Resultado wega sòfbòl maskulino 11 di ougùstùs 2021
Shahairy Ustasia a lansa pelota di 6 hit i 2 kareda respaldá pa bateo di Yurendell Caster De i
Jeandimar Ignacio ku entre nan a empuga 4 kareda pa gia Suffisant Eagels na un viktoria di 9
pa 2 riba Classe Aparte
Suffisant Eagels 9 kareda 11 kareda 2 eror, picher ganador Shahairy Ustasia, mihó bate
Yurendell Caster De i Raymond Leonora di 2-2
Classe Aparte 2 kareda 6 hit 1 hit, picher pèrdèdó Emilio Jose Velarde Lugo , mihó bate Julio
Cesar Del Rosario di 3-2
Awe dia 12 di ougùstùs 2021, nos lo tin apertura ofishal di kampionato 2021, na Sam Bunting
Ballpark.
E Wega inougural lo ta Entre Pichingolo vs Sta Rosa Angels
Edward Martis


text:
Pronóstiko di tempu pa Kòrsou i bisindario bálido te djaweps mainta 6:00 o.l., 10 di novèmber 2016.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 10 di novèmber 2016.
Kompilá: Djárason 9 di novèmber 2016, 05:00 o.l. (09:00 UTC).
Tempu: Por lo general parsialmente nublá i lo kai lokalmente un òf mas áwaseru di durashon kòrtiku. Tin ketu bai un posibilidat chikí pa welek ku bos. Wer seku lo prevalesé durante di atardi i anochi.
Temperatura máksimo lo alkansá 33°C. i temperatura mínimo 26̊C.
Solo ta sali 06:31 i ta baha 18:08 o.l.
Bientu: Por lo general for di direkshon ost i moderá; forsa 3 te 4 (11 te 30 km/ora, 7 te 16 nudo). Prinsipalmente den dia òf durante di áwaseru, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Algun nubia lo pasa de bes en kuando riba nos isla i un par di nan lo bira sufisiente diki pa generá algu di áwaseru riba parti di Kòrsou. Bos tambe por zona un ratu ainda.
Kondishon di laman: Por lo general trankil ku altura di olanan di 1 meter (3 pia) òf ménos.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djabièrnè mainta: Por lo general parsialmente nublá i lokalmente por kai un tiki awa durante di mardugá i mainta.
Meteorólogo: Capello.
E próksimo boletin di tempu lo wòrdu publiká (na hulandes) djárason 11:00 o.l. (15:00 UTC).


text:
Dia 30 di yüli 2011 na Rio de Janeiro a tuma lugá e loteria pa asina repartí e diferente selekshon nan nashonal ku ta miembro di FIFA i asina kuminsá e kaminda pa mundial di futbòl Brazil 2014. Despues ku ya sinku miembro ku ta forma parti di CONCACAF a kai afó, Kòrsou porfin sa kontra ken e ta bai kuminsá su trayektoria pa Brazil 201kuater. Huntu ku esaki ta bin e pregunta: Kòrsou por yega Brazil 2014?
Tur kos ta posibel semper, pero si e ta probabel ta algu diferente. Kòrsou su problema pa yega Brazil 2014 no ta pa falta di hungadó i/òf talento, tampoko pa falta di Direktor Tékniko i tampoko no ta pa falta di Federashon Futbòl Kòrsou (FFK). E problema ku Kòrsou tin i mayoria pais den CONCACAF ta a manera ku FIFA ta organisá e kompetensia klasifikatorio pa mundial den CONCACAF.
CONCACAF tin 35 federashon ku ta forma parti di dje i ku ta den kontienda pa bai mundial Brazil 2014. Promé ku e loteria a tuma lugá dia 30 yüli 2011, e 10 ekipo nan ku ta di renk mas malu den CONCACAF a hunga kontra otro. E sinku ganadó nan di e partido nan aki a pasa pa forma parti di e loteria huntu ku e otro 19 ekipo nan ku ta di renk mas malu i ku no ta forma parti di e 10 nan ku a hunga kaba.
Kiko FIFA ta hasi e ora ey? E sinku ganadó nan di e partido nan ku a tuma lugá promé ku e loteria ta bai den un pochi huntu ku e ekipo ku ta di renk mas malu di e 19 ekipo nan restante. E seis ekipo nan aki ta e promé nan ku ta wòrdu di lòt i nan ta number kuater den kada grupo. Den e pochi dos bo ta haña e seis ekipo nan ku ta di renk mas malu di e 18 ekipo nan restante. E seis ekipo nan aki ta wòrdu di lòt number dos i nan ta number tres den kada grupo. Den pochi tres bo ta haña e seis ekipo nan ku ta di renk mas malu di e 12 ekipo nan restante. E ekipo nan aki ta wòrdu di lòt number tres i nan ta number dos den kada grupo. Por último a keda seis ekipo ku ta wòrdu di lòt último i nan ta number 1 den kada grupo. Den otro palabra e sistema ta diseñá pa e ekipo nan mas malu hunga kontra e ekipo nan mas mihó.
E ganadó di kada grupo ta pasa pa e siguiente buèlta. Kiko FIFA ta hasi den e buèlta aki? Den e buèlta aki FIFA ta dividí e ekipo nan den tres grupo di kuater ekipo kada un. Pa hasi e repartishon aki atrobe FIFA ta parti e ekipo nan den pochi. Den pochi unu bo ta haña e tres ekipo nan mihó di renk pa FIFA den CONCACAF kual ta Merka, Mexico i Hondúras, nan ta wòrdu di lòt último i ta bin na kabes di kada grupo. Den pochi dos bo ta haña e di kuater, di sinku i di seis ekipo nan mihó di renk den CONCACAF, kual ta Jamaica, Costa Rica i Cuba. E ekipo nan den pochi dos ta wòrdu di lòt number dos i konsekuentemente ta number dos den kada grupo. Por último den pochi tres bo ta haña e seis ganadó nan di e buèlta anterior, ku en realidat ta e seis ekipo ku ta di renk mas malu ku e keda den e kompetensia. Nan ta wòrdu di lòt promé i ta number tres i kuater den kada grupo. Un biaha mas bo ta haña un sistema diseñá pa e ekipo nan mas malu hunga kontra e ekipo nan mas mihó.
Tantu e ganadó komo e promé finalista di kada grupo ta pasa pa e siguiente buèlta. Den e buèlta aki ta bai tin un grupo di seis ekipo. E tres ekipo nan ku puntuashon mas haltu ta pasa pa Brazil 2014, miéntras ku e di kuater ekipo ku puntuashon mas haltu mester hunga den e playoff inter-kontinental.
Kòrsou por yega mundial 2014? Tur kos ta posibel pero e no ta mustra masha probabel. Prinsipalmente teniendo na kuenta ku FIFA konsientemente ta protehé e mihó e ekipo nan den CONCACAF. Konsientemente FIFA ta laga e ekipo nan mas malu enfrentá gigante nan den futbòl ku e konsekuensia ku kasi semper pa no bisa semper e ekipo nan aki ta kai chikí. Mester bin un kambio den e manera ku e klasifikatorio pa mundial ta tuma lugá, prinsipalmente den CONCACAF anto e ora ey kisas Kòrsou tin un chèns mas realístiko pa yega mundial.


text:
WILLEMSTAD – E selekshon di Korsou a logra klasifikashon pa e buelta final di Caribbean Cup. Esaki despues ku e selekshon nashonal di Korsou a logra un viktoria di 1-0 kontra Guadeloupe. Despues di a empata e prome partido i perde e di dos partido e viktoria kontra Guadeloupe tabata un mester pa Korsou. E partido tabata empata te den 90+ minut i akinan tabata Vidarell Merencia ku a manda Korsou ariba. Ku e viktoria Korsou a elemina Guadaloupe for di e komptensia den nan kas. Huntu ku Korsou den Grupo 9 tambe a klasifika e selekshon di Martinique.
E buelta final di Caribbean Cup ta kuminsa dia 10 di november proksimo na Jamaica. Segun e planifikashon aktual di Caribbean Football Union, Korsou lo ta den Grupo A huntu ku Cuba, Trinidad i Tobago i French Guiana. Den Grupo B tin Jamaica, Martinique, Haiti i Antigua i Barbuda. E top dosnan di kada grupo lo pasa pa CONCACAF Gold Cup na 2015.
Tabla di posishon final:


text:
Kralendijk – Djárason, 2 di yüni, Kuerpo di Bombero Hulanda Karibense (BKCN) a pone atenshon na e aniversario di 20 aña di kuater di su trahadónan. Albertico Rosaria, Xedro Wever i Jairo Cornelis, tur a kumpli 20 aña di servisio na brantwer Boneiru riba promé di yüni. Nadyr Francees a alkansá e hubileo aki kaba for di promé di mei di e aña aki. Komo ku dor di e medidanan di corona, un selebrashon festivo no tabata posibel anteriormente, a duna tur e kuater koleganan atenshon pareu den e kazèrne di brantwer na Kralendijk. Otorgamentu en realidat di medaya i festividatnan lo tuma lugá mas lat den e aña aki. BKCN ta gradisí e kuater koleganan pa nan empeño pa aña nan largu.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Entrepeneur Arubano ta purba amplia aprecio pa koffie pa medio di su negoshi
Siman pasa a tuma luga e coffee tasting di Hunt Brothers Coffee na Craft, cual a mira un interes pa personanan cu tabata curioso...
‘No ta importa con Piet nobo mustra, tanten no tin aspectonan racista mas’
E tema di Zwarte Piet ta uno cu ta keda bin bek tur aña caminda cu hasta tabata tin protesta atrobe na Hulanda e...
Trahadonan social lo cuminsa traha riba caya bek
Departamento di Asuntonan Social (DAS) ta informa riba con leu e plan di crisis social ta bayendo tras di cortina, mientras ta señala cu...
‘Discriminacion den deporte ta algo hopi grandi’
Den cuadro cu codigo di conducta di deporte cu Telefon pa Hubentud a introduci aña pasa, nos a acerca Cuts and Curves pa wak...
Estado ciclico di historia explora den exposicion ‘Power & Ancestors’
Pa Arturo Desimone, curator Rubiano di exposicion ‘Power & Ancestors’ na Gallery WM Amsterdam, e importancia pa nos como sociedad tin mas conexion cu...
‘Kico sociedad tin como expectativa di hende homber?’
Terapista di pareha na DAS Enid de Kort: "Bo mester ta macho, bo mester ta sigur di bo mes, bo no mag di papia...
“Mi bida na Hulanda, nunca lo por compara cu mi bida na Aruba”
Studiando trabou social specialisa riba cierto gruponan na Hulanda, e hoben Arubiano Nicole ten Have tin planes grandi pa su isla. Den e entrevista...
Entrepeneur Arubano ta saca nomber di Aruba na Alemania
Entrepeneur Arubano Phil Hunt ta conta Bon Dia Aruba con e tabata pa cuminsa su propio negoshi y basa esaki na Alemania. Sr. Hunt...
Hoben Arubano pega na Venezuela ta conta su storia
Un hoben Arubano cu tabata pega na Venezuela ta conta Bon Dia Aruba e storia di su vakantie recien cu a dal un bolter...
CineAruba hunto cu hoben lo competi den Unicef su festival di pelicula riba derecho...
Manera nos a publica den nos edicion di ayera, Fundacion CineAruba ta sperando pa nan aplicacion pa subsidio di gobierno wordo trata. E fundacion...


text:
Internacional: E presidente di Venezuela, Nicolas Maduro a reuni cu e presidente di Turkia, Recep Tayyip Erdogan na Ankara.
E dos lidernan a reuni cu otro e mes un dia cu a realisa e Cumbre di Americas na Los Angeles.
Maduro a informa cu lo bay bin noticianan, anuncios, acuerdo.
Durante e conferencia di prensa e presidente Recep Tayyip a bisa cu Turkia semper lo apoya Venezuela y lo sigui haci esaki den futuro. Ambos tin e boluntad y hiba e relacion bilateral na e siguiente nivel.
Erdogan a enfatiza cu Turkia y Venezuela por aumenta e colaboracion, incluyendo e comercio, energia, construccion, salud y turismo.


text:
Na honor di Earth Day den April, un competencia di escultura recicla a wordo organisa na Hilton Aruba Caribbean Resort & Casino recientemente.
E iniciativa creativo anual aki a inclui un twist refrescante y original, cu enfasis riba escultura di animalnan di diferente tamaño, tur traha cu 100% materialnan recicla.
Cinco departamento a anuncia nan participacion. Un hunta di huradonan a disfruta di evaluacion di e trabao basa riba originalidad, inovacion, variedad di material, presentacion y nivel di dificultad.
E miembronan di Lagona Food & Beverage a yama bon bini na e huradonan na e coy pond na unda un shoco masha grandi mes, cu yama Pablo, a wordo inclui den e competencia, su plumanan traha for di pidanan di corki cu un boca di aluminium y blekinan machika cu a wordo uza pa su wowonan. E piesa tabata hopi detaya y bon termina. E entusiasmo di e team tabata contagioso.
Departamento di Recursonan Humano a dedica su presentacion na abehanan, creando un Reina Abeha masha grandi mes traha di paper-mâché geel cu preto, coffee stirrers di palo y pidanan di waya di coriente pa su pianan y halanan. E presentacion a inclui materialnan educativo y tambe informativo tocante bida di abehanan y nan importancia pa nos existencia.
E departamento di siguridad a opta pa crea un Shoco Owl cu hala di papel, nan presentacion tabata tocante beneficio di recycling y importancia pa reduci desperdicio.
Eforea Spa a recrea su logo di barbulet di flyers nan bieu, blekinan bashi di crema, materialnan di palo, waya electrico y otro tipo di cabuya. E trabao a wordo termina hopi bunita cu bastante atencion na detaye, cu un presentacion elocuente y preciso.
Miembronan di Pool & Beach a crea un bunita tortuga blauw cu berde dorna cu santo blanco. Nan a uza cups recicla, tapa di boter, y corkinan corta pa crea e shell, cu un cabes y rabo bon midi. Nan a informa e huradonan riba nan esfuerso pa yuda salba e populacion di tortuga den Caribe.
E huradonan a disfruta e proceso di duna punto mientras cu cada departamento a bini cu nan estilonan original, tecnica y materialnan, dedicando hopi tempo pa ehecuta nan plan.
Un reconocemento special ta bay na ganador Laguna Restaurant su team, kende su colaboracion tabata yena cu entusiasmo reflehando un team motiva y dedica.
E esculturanan a wordo presenta den e Lobby manera expo pa bishitantenan y miembronan di team, pa reconoce y mustra esfuerso di cada team cu a participa.


text:
Kralendijk – Entrante 1 di ougùstùs 2021 por pasa inskribí pa un stènt pa dia di Boneiru. E aña aki e parti kultural di dia di Boneiru ta tuma lugá na Sentro di Bario Tera Kòrá. Manera tur aña personanan ku ta interesá por bini na remarke pa un stènt pa bende kos durante e selebrashon.
Ta trata aki di stènt pa bende kuminda, snèk, bar, artesania, bon ku n’é, weganan pa mucha i hopi mas.
Mester pasa inskribí personalmente na ofisina di Skal, Kaya E.C. Craane na Playa Pabou. Inskripshon ta sera 30 di ougùstùs 2021.
Organisashon I personanan establesé na Boneiru tin preferensha pa bini na remarke pa un stènt. E pago mester tuma lugá na ofisina di Registro Sivil na Kaya Nerlandia 40, riba kuenta di “Volksfeesten” Despues di a paga mester presentá bèk ku e komprobante di pago na Skal, pa risibí aprobashon di petishon korespondiente.
Último dia pa presentá komprobante di pago ta 30 di ougùstùs 2021. Den kaso di kanselashon di hür di stènt, e hürdó NO ta risibí sèn bèk.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
TE BERDE
Su concentracion rico den flavonoides y antioxidante, ta drecha y limpia den profundidad, faboreciendo su crecemento. Aplica cu un catuna of laga saco di te friu riba dje, ademas ta relahe y refresca e contorno di wowo, y ta absorbe e impurezanan di makiyahe.
AZETA DI OLEIFI
E azeta extravirgen di oleifi of azeta di argán ta uz’e como tratamento durante anochi. Bo tin distribui riba wimpers cu un skeiro di wimper y lag’e su ingrediente acondicionador y fortalecedor traha. Mainta kita e exceso di oleosidad cu un locion di kita makiyahe, pa evita infeccion.
MEZCLA DI AZETA
Mezcla vitamina E, azeta di almendra y coco den un boter esteril, mezcla 5 ml di cada ingrediente. Aplica riba e reis a lo largo di e wowo cu un penseel limpi, esteril y seco. Aplica esaki tur anochi prome cu drumi y e siguiente mainta limpia bo wimpers cu lotion di kita makiyahe.
AZETA DI CASTOR
Agrega 5 gota di azeta di castor (ricino) den e tubo di bo delineador, sacudie bon pa 5 minuut y hinc’e den freezer pa 24 ora. Despues pone den solo henter mainta y bo lo tin un máscara pa wimpersnutri.


text:
The content originally appeared on: Diario
Den cuadro di celebracion di ‘Koningsspelen 2022’ na scolnan preparatorio y basico
ORANJESTAD (AAN): Desde cu Rey Willem Alexander a bira rey, ta organiza rond di su fecha di nacemento 27 di april, ‘Koningsspelen’ den ful reino pa tur scol preparatorio y basico.
Meta di Koningsspelen ta pa enfatisa e importancia di actividad fisico y alimentacion saludabel pa tur nos muchanan. Tin diferente actividad ta worde organiza riba e dia aki na scolnan. Dos actividad cu no sa falta ta un desayuno saludabel y diferente weganan pa tur mucha, ta worde cubri door di cas real den cooperacion cu diferente instancia na Hulanda y Aruba. E aña aki Aruba lo celebra Koningsspelen dia 26 di april venidero.
Algun recomendacion: IBiSA kier a probecha e oportunidad pa duna algun recomendacion pa un desayuno saludabel. Nos sa cu e por ta un reto pa lanta, baña, bisti e mucha(nan) pa bay scol y come tambe prome cu sali pa bay trabao y scol. Pero e ta importante pa purba, hasta ora bo ta den pura: (*) Laga e muchanan yuda planea y prepara desayuno. (*) Lanta e muchanan 10 minuut mas trempan. (*) Prepara mayoria cos e anochi anterior, por ehempel, laba y corta fruta, prepara sandwich y pone den frigidaire. Hasta por drecha e mesa caba. (*) Check alternativanan facil “grab-and-go” ora bo no tin muchu tempo pa come, por ehempel fruta fresco, caha chikito di cereal, cereal bars of yoghurt. (*) Si no kier come na e momento ey e por bebe un glas di lechi (avena) of juice (100% juice) prome cu sali for di cas. (*) Si no tin hamber mainta trempan, por hiba e desayuno pa come den auto, bus of net prome cu scol cuminsa.
Desayuno ta hopi importante: Un bon desayuno ta duna e mucha (y mayor tambe) e energia necesario pa resto di e dia. Muchanan cu desayuna tin mas energia y ta funciona miho na scol. Si bo yiu no desayuna, e por bira irita, inkieto y sinti’e cansa. Pues tuma tempo pa desayuna.


text:
The content originally appeared on: Diario
Director di Colegio EPI: — *E docentenan ta e expertonan den e proyecto di innovacion
ORANJESTAD (AAN): Ryan Maduro, Director di Colegio EPI a duna di conoce den conferencia di prensa kico nan ta haciendo pa loke ta innovacion den enseñanza.
El a bisa cu esaki ta practicamente un proyecto cu yama NSP1, cu ta mara na e National Strategic Plan.
A remarca cu renovacion di curriculum ta rekeri di recurso. Ta un proceso compleho, un sistema cu tin cu cambia pa por introduci un curriculum adapta of un curriculum nobo.
Cu esaki den mente, na 2020, hunto cu Direccion di Enseñansa a sinta na mesa y a bisa cu tin cu haci innovacion pasobra tur e flechanan ta indica cu EPI tin cu renova su curriculum, Maduro a declara.
El a agrega cu a bay busca fondo via di e National Strategic Plan via Directie Economische Zaken caminda a aloca 1.2 miyon florin. E suma aki a garantisa cu por a contrata un agencia di Hulanda pa guia e proceso bao supervision di Directie Onderwijs tambe pa atende cu henter e proceso di renovacion di curriculum den e scolnan.
Loke no ta inclui den dje ta e parti di e oranan cu mester pa e docentenan por haci renovacion di curriculum. Expertonan den renovacion di curriculum mester ta e docentenan, a enfatisa.
Pa por haci esey tin cu kita ora for di e docentenan cu ta duna les pa e haya oranan di tarea pa e por bay traha riba e renobacion. Ta 40 ora pa siman y mester bay parti esaki sin cu e tin su efectonan, a agrega.
Pa e aña aki, por ehempel, ta un aña cu ta papiando di ‘overuren’. E pregunta cu ta bin bek ta: tin fondo pa paga ‘overuren’?, a expresa.
Ryan Maduro a sigui bisa cu e proyecto ta inclui 12 opleiding na nivel 2, 3 y 4. EPB tin 4 opleiding cu nan ta implementando na nivel 2 y EPI tin 8 opleiding na nivel 3 cu 4 y ta inclui e linea di formacion continuo.
No solamente EPB ta haci su opleiding y EPI ta haci su opleiding, pero tambe como nan ta alinea na otro, a indica.
Un studiante por navega den e sistema di EPI-EPB-EPI y yega na un diploma den un proceso mas eficas, cu aworaki e no tey.
E proyecto tambe ta inclui implementacion di e asina yama Model ‘HKS’ (Herziening Kwalificatiestructuur) den beroepsonderwijs.
Den esaki e docentenan ta trahando hunto pa cada opleiding y diseño di cada programa, a señala.
Locual mester bay haci e siguiente school-jaar pa por sigui innova e opleidingnan cu EPI ta bezig cu ne y esunnan cu ta bieu ainda Maduro a splica lo siguiente.
El a bisa cu nan a haya un tarea cual ta consisti di tres cos: mester a implementa 8 opleiding nobo cu nan ta bezig cu ne aworaki y sigui desaroy’e. Tambe mester renoba 9 di e opleiding bieu cu ta den e school-jaar bieu. Pa esaki mester percura cu tin suficiente ora di e docentenan pa por dedica na e proyecto di innovacion aki.
Riba mesa di dialogo a bin kico ta e opcionnan cu EPI tin y tin tres opcion:
E presupuesto di personal cu tin aworaki cu ta di Land Aruba, hisa esaki pa compensa e extra oranan-docente cu mester.
Keda ‘budget neutral’, locual kiermen cu mester bin cu otro alternativa creativo ya cu no tin fondo. Esaki ta significa cu no tin extra compensacion pa ‘overuren’.
Para innovacion. Si para innovacion, esaki lo ta e di tres biaha cu EPI ta bolbe para innovacion y pa EPI esaki no ta un opcion mas, a remarca.


text:
AVB
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo, e di dos ekipo rubiano cu mas campeonato...
More News
-
Copa Betico Croes/ 6 months ago
Sporting ta elimina Caravel pa medio di penalty
Diasabra anochi e prome sorpresa a cay den e Copa Betico Croes 2022 ora cu Sporting ta elimina Caravel. Un wega...
-
Copa Betico Croes/ 6 months ago
Atletico Santa Fe ta sigui pa e proximo buelta den e Copa Betico 2022
Diabierna anochi den stadion Guillermo Trinidad a tuma lugar un solo wega valido pa e Copa Betico 2022 unda e debutante...
-
AVB/ 6 months ago
Pumanan di Britannia ta sigui despues di a elimina Caiquetio
Copa Betico Croes 2022 a inicia den stadion di Frans Figaroa na Noord unda dos ekiponan bisina di bario Caiquetio y...
-
AVB/ 6 months ago
Loting pa e Copa Betico Croes 2022 ta conoci
Dialuna anochi, na e Technical Center di Arubaanse Voetbalbond, AVB a hasi e loting pa loke ta e Copa Betico Croes...
-
Division Honor/ 6 months ago
Siman 9 – Ultimo fecha di e prome rond di campeonato – speransa tin ainda pa algun ekiponan, Bon Pasco!
Den resumen: RCA, cariciando e liderato di e campeonato, cu ‘momentum’ bou nan halanan despues di nan victoria den ‘e clasico’....
-
Division Honor/ 6 months ago
Siman 8 – E ‘Clasico’ a bin y bai, y apesar cu e tabla no a cambia mucho, cos a bira mas preta awor
Siman 8 – un resumen E siman aki a promete hopi, y apesar cu e focus tabata riba ‘e clasico’, unda...
-
Siman 7 – Dakota ta sigui ‘lider riba tabla’, e bataya pa top cuater y decenso a intensifica, pero, mara faha, e ‘Clasico’ ta na caminda
Siman 7 – un resumen Un siman cu a produci un total di 27 gol den 5 partido, e tabla di...
-
Siman 6 den Division di Honor – E top cuater nan a consolida nan mes mas pero ainda falta hopi
Den e fecha seis di futbol Division Honor a keda demostra cu e supuesto “ekiponan chikito” ta mas competitivo cu nos...
-
Den siman 5 – cinco ekipo a distancia nan mes for di e otronan, pero tin bataya grandi pa ‘top cuater’.
Despues cu RCA a perde a liderato di e campeonato aki siman pasa debi na e empate contra e number tres...
-
Siman 4 den Division di Honor a trece sorpresa hopi grandi
E di cuater weekend den e top futbol di Aruba a promete hopi. Cu RCA y Dakota den comando riba tabla...


text:
MIAMI – Aruba ta entre e 8 paisnan mas facil na mundo pa drenta despues di e pandemia di Covid19. Asina e portal ‘bestlifeonline’ ta sigura. Aruba ta sigui Grecia cu ta na prome lugar, y ta prome cu Mexico. Otro paisnan cu ta sigui, ta Argentina, Inglatera, Jamaica, Dinamarca y Islandia. Nan ta menciona cu a deshaci di tur e pruebanan di vacuna y test negativo, aunke cu ainda mester busca seguro y completa e embarkation card prome cu biaha. Pero fuera di esey, tur otro rekisito a keda elimina. Asina vice presidente di un compania di biahe na Florida, RedWeek, Gary Prado ta sigura. E ta un experto tambe di biahe residencial y a keda entrevista pa e portal menciona.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text: Diamars den oranan di mainta te atardi polis, slachtofferhulp y hasta mediconan y enfermeronan tabata hopi ocupa cu un pareha turista cu lo a accidenta despues di un maniobra peligroso cu e manehador di e boto di Aruba Watersports Center a comete. Polisnan a ricibi e informa aki di e personal di ambulans y polisnan a bay hospital despues a informa polis maritimo y nan a bay cuminza un investigacion kiko exactamente a sosode cu e manehador di e boto a tuma un desicion pa haci un maniobra cu casi a costa bida di e turista. Nos lo sigui informa…..


text:
DS LOVE TALK BLOG: Yin Yang Den Relacion
Updated: Apr 21
Esaki ta e continuacion di mi articulo pa Xclusivo magazine, cual articulo a resulta demasiado largo pa publica den su totalidad den e edicion actual di december 2021. Mi ta invitabo pa bai ariba Xclusivo Magazine Online pa lesa e prome parti, pa despues sigui cu e segundo parti, cu siguientemente mi lo bai elabora ariba dje.
Ora nos papia di Yin-Yang prome cos cu bo lo pensa ta ariba e symbolo blanco y preto cu un wave den e centro y un punta chikito blanco den e parti preto y un punta chikito preto den e parti blanco. E symbolo aki di origen Chines ta wordo hopi uza den entre otro Feng Shui y Tai Chi. Den cuadro personal y di relacion, por bisa cu Yin ta simbolisa e energia femenino y sumiso, mientras Yang ta simbolisa e energia masculino y dominante.
Den relacion di pareha, e Yin-Yang ta traha di tal manera cu, dependiendo cua energia ta prevalece den e hende muher of e hende homber, e persona ey lo ta esun dominante den e relacion.
Mi por corda mi propio caso. Ora mi a cuminsa date, mi tawata un ser super femenino, keto y sumiso, mayoria bes, pa evita problema. Pa motibo di relacionnan posterior, caminda mi a sinti cu constantemente mi tawata wordo controla y domina – y hasta verbalmente abusa – door di homber, mi a dicidi na cierto momento, cu mi no ta tuma ningun mal trato mas di ningun homber cu kier bin impone su mes riba mi. Mi a bolter completamente for di un Yin den un Yang ultra dominante. Mi tabata clash principalmente cu parehanan hopi machista. Esakinan no tawata dura largo den un relacion cumi pasobra mi no tawata accepta dominio di nan parti; mas bien ami tawata purba di domina nan.
Na cierto momento mi a haya un homber super bon hende, e persona ideal den mi concepto, pa comparti mi bida cune. E tawata un persona hopi ‘laid back’ y complaciente y no a tarda mucho cu mi ‘control freak’ a sali y mi a cuminsa dirigi y manda den nos relacion. Na cierto momento, mi pareha tawata pidimi permiso constantemente y puntrami cada rato kiko mi kier pa e haci. Esaki a lo largo a cuminsa irritami, ya cu ‘deep down’ toch mi tawata desea di tin un homber band’i mi, cu tawata firmemente para den su sapatonan. Mi no tawata sa cu ta ami mes tawata e causa di e situacion aki.
Den relacion, e Yin ta ahusta su mes na e Yang, pa cos por keda den balans. Como cu den mi persona e Yang tawata domina completamente, e Yin a bai domina completamente den mi pareha, pues esencialmente den nos relacion, ami tawata eherce e cualidad dominante masculino y e tawata eherce e cualidad sumiso femenino. Y esaki bo ta mira den hopi relacion. Na unda e muher ta dominante, e homber ta keto y sumiso. Y na unda e homber tambe ta dominante ta pelea so tin. Pesey ta importante pa tin un balance interno den bo propio Yin-Yang y den esun di bo pareha tambe.
A keda na ami pa resolve e problema door di haya un balance den mi mes pa na su momento mi pareha por ahusta su energia na esun dimi. Mi a cuminsa pa puntra mi mes dicon ainda mi ta sinti cu mi mester domina e situacion den e relacion aki, na unda actualmente mi no ta cu un pareha cu ta purba dominami. Dicon mi necesidad pa tin tur control den e relacion aki? Esaki kizas den pasado lo tawata necesario pa mi por a defende mi mes, pero cu mi pareha actual, no ta asina. Mi a dicidi pa ‘put my guard down’ y a cuminsa laga mi pareha tuma algun decision ariba su mes, confiando cu e lo sa di zorg pa cosnan bai bon. Esaki a haci cu el’a cuminsa haya curashi pa ‘take charge’ mas frecuentemente, sintiendo sigur di su mes, y mi a sinti tambe cu e peso di mester zorg pa tur cos a kita for di mi lomba. Mi por a relax y laga e handle varios cos.
Esaki naturalmente no ta nifica cu ami no lo por handle e mesun situacion. Pero cu mi ta escoge pa parti e trabou y laga e handle cierto cosnan. Door di haci esaki mi ta sinti cu e ta un partner igual, y cu mi por depende ariba dje, mescos cu e por depende ariba mi. Dicon? Pasobra nos ta partners den bida y den relacion. Si ami mes tin cu handle tur cos y depende solamente riba mi mes, mi no tin mester di un partner. Y mi ta haci mi pareha sinti cu e no tin un funcion den e relacion, cu e no ta necesario, ni util. Y e actitud ey ta funesto pa cualkier relacion.
Desiree Swaen
DS Love Coach
Certified Loveologist®, Relationship Coach & Master Sexpert


text:
The content originally appeared on: Diario
Relaciona cu Celebracion Dia di San Juan – Dera Gai 2022
*Un invitacion pa scol basico participa den ‘Kibra Coco Edicion Dera Gai’
ORANJESTAD (AAN): Manera tur aña pa e celebracion di Dianan Nacional y Fiestanan Cultural Tradicional, Ministerio di Cultura, hunto cu Departamento di Cultura y Comision Celebracion Dianan Nacional ta prepara material informativo y educativo pa nos muchanan di scol preparatorio y basico.
Video “Celebracion Fiesta di San Juan Dera Gai 2022”:
`Pa e celebracion di Fiesta di San Juan Dera Gai 2022 a prepara e aña aki pa scolnan basico y scol preparatorio un produccion digital cu lo tin como titulo “Celebracion Fiesta di San Juan Dera Gai 2022”.
E video aki lo wordo manda pa tur scol pa nan por download of por download esaki for di e youtube channel di Minister Xiomara Maduro. Cu e video aki tur alumno di scolnan preparatorio, basico y enseñansa special tin informacion digital y na forma innovativo.
E video aki ta un material educativo pa docentenan y tambe ta un preparacion pa tur alumno di scol basico pa e Competencia Nacional ‘Kibra Coco’ (Quiz), edicion Dera Gai.
Un gradicimento ta bay na Ministerio di Cultura, Comision Celebracion Dianan Nacional, Comision di maestronan, Sr. Levy Geerman, Departamento di Cultura, Archivo Nacional Aruba, Telearuba y SETAR pa nan cooperacion pa por haci e bunita produccion educativo aki posibel.


text:
MIAMI – Aruba, segun un estudio di e compania Bounce, ta e pais cu mas ta depende di turismo. Asina e portal traveldailymedia ta raporta awe. E noticia aki no ta nobo, pero si aworaki comproba cu cifras. E estudio ta analisa paisnan cu di cual e GDP ta bin mas tanto di placa di turismo, y tambe esnan cu ta ricibi mas placa di bishitantenan. Aki Aruba ta number 1, sigui pa Virgin Islands, Maldivas, Seychelles, Bahamas, St Lucia, Cabo Verde, Vanuatu, Malta y Belize na number 10.
ARUBA
Aruba su turismo ta contribui 27.64% na e GDP di Aruba, y 29.91% ta emplea pa turismo, cu ta bon pa 28.77% di e economia, segun e cifranan cu nan ta produci. Noticiacla no a verifica e cifranan aki cu autoridad local di turismo, pa mira si esaki enverdad ta cuadra. Pero esaki ta loke e portal traveldailymedia ta raporta. Mayoria di e paisnan cu ta den e lista, manera Aruba, ta popular debi na e clima, shelo cla cu solo, henter aña.
ORANJESTAD – E colegio di supervision financiero pa Aruba CAFt a confirma pa noticiacla cu nan a ricibi e contesta di gobierno riba nan ultimo reaccion. “Esaki ta wordo analisa aworaki” e colegio a sigui bisa diabierna mainta. Awor tin cu warda wak kico CAFt lo bisa bek, y si e contesta di gobierno ta suficiente pa CAFt deshaci di e pensamento pa conseha conseho di minister di Reino riba e supuesto ‘incumplimento’ di Aruba, acompaña pa un recomendacion pa duna Aruba un instruccion. Si e ultimo reaccion di gobierno no ta suficiente, por spera e conseho negativo proximamente.
ORANJESTAD – Departamento di Impuesto a informa cu e tabata cla pa brinda servicio bek na tur contribuyente entrante awe diabierna, 1 di juli 2022. A haci tur trabao preparativo durante e dia di 30 di juni. Staf y personal di Departamento di Impuesto a logra controla tur ekipo pa cualkier dan?o di awasero tanto na e oficina principal na Camacuri como tambe na tur MFA y na Postkantoor San Nicolas. E tecniconan y personal di Departamento di Impuesto a logra start tur e sistemanan digital bek y a haci e testnan necesario cu exito.
(ADVERTORIAL)
ORANJESTAD – WEB Aruba NV diabierna den un anuncio mes sorpresivo cu esun anterior, a dicidi pa suspende e aumento di tarifa di awa anuncia pa awe, temporalmente. Asina e compania a informa diabierna mainta trempan. Segun e compania, nan a dicidi pa tuma tal decision, den consulta cu e accionista Utilities Aruba NV. Mientras ta bisa temporalmente, no ta conoci con largo esaki lo keda suspendi. For di ayera nochi, noticiacla a tende e rumor aki y a puntra minister di energia Glenbert Croes si esaki tabata berdad. E mandatario a reacciona bisando solamente cu awe mainta e lo tabata topico di discusion den conseho di minister.
ORANJESTAD – Aruba Trade & Industry Association (ATIA) a bisa diahuebs mainta cu, “como representante y e voz di comerio di Aruba no ta compronde dicon sector publico ta keda sera si sector priva si por a habri awe 30 juni, un dia despues di PTC2”. Segun e gremio, sector priva ta depende di sector publico den varios area pa fungi efectivamente. Por pensa riba DOW, Aduana, Arubus, DIP, DIMAS, DPL y DIMP, cu ta departamentonan clave pa sector priva por ta productivo.
ORANJESTAD – Entrante 1 di juli tarifa di awa ta subi cu un averahe di Awg. 1.50 pa m3. E aumento ta debi na un aumento drastico di Heavy Fuel Oil (HFO) di ±126%, compara cu aña 2021. Hunto cu e aumento e compania di awa y energia ta introduci un structura di tarifa nobo, cual ta conduci na un particion mas husto entre consumidornan grandi y consumidornan chikito. Clientenan lo nota e aumento di tarifa pa prome biaha den cuenta di awa di augustus 2022.


text:
Reflexionando riba un dia asina importante, riba e crisis cu nos Pais a pasa aden a causa di e pandemia, con dos aña despues nos ta recuperando cu pasonan grandi, ta danki na e sacrificio cu nos como pueblo y pais a haci pa e meta comun pa salvaguardia e vivencia di tur.
Bo balor
Realisa cu sin bo labor, Aruba no ta draai. Bo trabou, bo entrega di tur dia, bo pasion cu cual bo ta hacie, ta crea e energia y sinergia pa e compania draai, economia lora, Aruba progresa y crea stabilidad pa tur.
No tin un trabou cu no ta balioso ni importante.
Cuminsando na esun cu ta chapi cura, manteniendo bo entorno limpi;
Na esun cu ta recoge desperdicio tur dia manteniendo hygiene den bario;
Na esun cu ta haci limpiesa cant’i caminda sino nos Pais lo ta azota di sushi, te na e housekeeper pa por acomoda nos turistanan y yama nan bon bini cordialmente; un ama di cas cu ta cuida su hogar, un telefonista cu ta e bos y cara di un empresa, na e bendedonan cu ta haci e negoshi prospera, te na e CEO di un compania….tur labor tin su balor. Tur hunto, e combinacion di tur trabou, trahando en conhunto, ta crea e exito personal y profesional.
Na e dunadonan di trabou, realisa y reconoce bo empleado cu e trato y recompensa husto pasobra sin nan no tin nada.
Na e trahado, realisa cu bo aporte tur dia ta balioso pa sigura bo trabou, pa existencia di unda bo ta traha, te na recuperacion di nos Pais. E energia cu bo ta hinca tur dia den bo trabou lo manifesta su mes den recuperacion di nos Pais, lo manifesta su mes den bo bida personal.
Na e empleadonan di e Departamento di Labor: DAO Y DPL
Boso ta fundamental den mantene husticia den mercado laboral. Boso input ta indispensabel. Boso ta e balansa cu nos Pais mester.
Reflexion:
E momento cu nos stop di wak pa nos mes so, y cuminsa wak e interes general; e momento cu nos realisa y reconoce cu nos tin e posibilidad y responsabilidad pa por
haci un diferencia den un otro su bida, bo mision ta bira uno mas grandi cu bo mes. Bo vision ta cambia di micro pa macro. Bo aporte y energia lo ta e felicidad di un otro.
Ainda tin hopi pa haci, cambionan grandi pa logra. Hunto cu bo so nos por logr’e, cu e combinacion di e esfuerso conhunto di e trahado di mas ‘chikito’ te na e trahado di mas ‘grandi’.
“Man na obra. Bo labor tin balor. Aruba mester di nos tur,” ta mensahe di Minister Glenbert Croes riba dia di Labor.


text:
Kralendijk- E kantidat di personanan ku a tèst positivo pa Covid ta keda krese di forma bastante alarmante.
Dajasabra, 20 di mart 2021, tin un total di 434 kaso aktivo di Covid-19 na Boneiru. Dos di e kaso aktivo ta bishitante.
Di e 126 personanan ku a pasa tèst ayera, 57 a resultá di ta positivo. Nuebe hende a rekuperá di Covid-19. En total tin12 persona den hospital. Tin 8 persona hospitalisá na Boneiru. A transportá 4 persona pa hospital na Kòrsou.
Na Boneiru tambe tin 4 personá ta hañando kuido intensivo den hospital na Boneiru.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Diabierna anochi a drenta onforme di un accidente cu hende herida riba e caminda di Tanki Flip pa Hato, mesora a dirigi tanto polis como ambulans na e sitio, Na yegada dibe patruya a bin compronde cu aki ta trata di un vehiculo biniendo for di rotonde di Tanki Flip bayendo direccion Hato a baha caminda, dal e trafico contrario djey bay cay den greppel. E accidente tabata entre dos auto di mesun modelo, Honda CRV y ambos ta color preto. Un di e chauffeur envolvi den accidente a conta cu: “Net mi a caba di traha y tabata bayendo cas, ta mi fout. Mi a baha caminda, dal den e otro auto y bay cay den greppel”
Basta daño material, polis tabata tin e area cera pa trafico pa un rato. Masha poco ta haya un persona ta admiti cu e la comete un fout, na e chauffeur aki su honestidad ta remarcabel.


text:
Gobièrnu di kòrsou A tene e di 10 reunion ku e SENTRALNAN dI SINDIKATO i VBC.
Willemstad – Promé Minister Gilmar Pisas i Minister di Desaroyo Ekonómiko Ruisandro Cijntje, na nòmber di Gobièrnu di Kòrsou, a reuní ku e tres sentralnan di sindikato i VBC dia 6 di yüni 2022 na Fòrti.
Minister di Desaroyo Sosial, Labor i Bienestar Ruthmilda larmonie-Cecilia no por tabata presente debí na otro kompromiso.
Esaki tabata e di 10 reunion ku ta tene ku e tres Sentralnan di Sindikato i Vereniging Bedrijfsleven Curaҫao (VBC).
E tres sentralnan di sindikato ta: Central General di Trahadornan di Corsow (CGTC), Sentral di Sindikatonan di Kòrsou (SSK) i Sentral Solidaridat Sindikal (SSS).
Durante di e reunion aki a trata e siguiente punto di agènda:
- Inkietut i klaridat pa ku situashon aktual na Kòrsou;
- Lei di Normering Topinkomens (12,5 %);
Promé Minister sr. Pisas i Ministe di Desaroyo Ekonómiko sr. Cijntje a duna un splikashon amplio riba kua ta e direkshon ku e Gobièrnu aktual tin i kua ta tur esfuersonan ku e Gobièrnu aktual ta hasiendo pa trese solushon pa e diferente situashonnan ku tin aktualmente na Kòrsou.
Ya tin diferente medida i desishonnan ku e Gobièrnu aktual a tuma pa por yega pronto na e solushonnan nesesario.
Promé Minister sr. Pisas a duna un splikashon amplio riba e lei di “Normering Topinkomens (12,5 %)” i kua ta e desishon i stapnan ku Gobièrnu di Kòrsou lo bai tuma.
A duna informashon riba henter e proseso, kiko mester a hasi i dikon, kua ta e status aktual i kua ta e stapnan ku Gobièrnu di Kòrsou lo bai tuma.
A palabrá huntu ku kada partido lo entregá nan pregunta i sugerensianan por eskrito, buska mas informashon i konseho adishonal, riba tur e puntonan ku a bini dilanti, pa asina yuda Gobièrnu di Kòrsou pa yega na solushonnan mas struktural i duradero.
Pa ku e parti di SER e tres Sentralnan di Sindikato tin di sinta ku otro i yega na un solushon ku lo benefisiá kada Sentral di Sindikato.
E reunion a kana den un bon esfera kaminda tabatin espasio amplio pa kada partido por a dialogá, hasi pregunta, risibí kontesta, kompartí informashon i sugerensianan ku otro riba e informashonnan ku a bini dilanti.


text:
Archive for August 2018
August 13, 2018
Riba 6 di augustus den conferencia di prensa di Ministerio encarga cu Desaroyo Teritorial, Infrastructura y Medio Ambiente, Departamento di Naturalesa y Medio Ambiente a re-lansa nan website despues cu na 2012 a lans’e prome. E compania Able tech ta esun cu a percura pa esaki un biaha mas. Conhuntamente cu e compania, DNM a [...]
Read more >
August 13, 2018
Mundo ta poniendo atencion particular na naturalesa of sea bida riba tera. Aruba tambe ta haci tur esfuerso pa promove un desaroyo cu ta mas sostenibel y duradero, segun e Sustainable Development Goals, specificamente e SDG 15 cu ta concerni Naturalesa/bida riba tera. Cu e meta aki den mente, e conservacion di nos Mangelnan ta [...]
Read more >
August 13, 2018
26 di juli riba Dia Internacional di Mangel, Directie Natuur en Milieu kier a enfoca ariba e mata di mangel Fofoti. Un di e matanan di Fofoti mas popular na Aruba ta esun na Eagle Beach. Hopi turista ta saca su potret hunto cu e bahada di solo. Den biento e Fofoti ta haya un [...]
Read more >
August 13, 2018
E Zwartmangel of Mangel Preto ta haya su nomber posibelmente door cu for di su troncon e ta saca un colorante preto. Por haya e Mangel Preto entre otro na Spaans Lagoen, Mangel Halto y Santo Largo na Savaneta den un habitat cu hopi salo y ta un di e poco especie di mangel cu [...]
Read more >
August 9, 2018
Na Aruba por tuma nota cu algun restaurant ta propaganda cierto pisca y otro especie marino cu ta prohibi. Tambe ta conoci cu na otro paisnan, entre otro Vietnam, tin criaderonan di especie protegi den naturalesa, specialmente pa haci comercio. Aki na Aruba nos ta importa pisca cria den criadero, entre otro grouper, gutu, calco [...]
Read more >
August 8, 2018
Dia 28 di juni 2018, Directie Natuur en Milieu(DNM) a presenta e plan di maneho pa Aruba su naturalesa y medio ambiente pa gobernacion di 2018-2021. E trayectoria pa yega na e plan di maneho tabata uno largo pero cu hopi aporte importante. Desde aña 2014, DNM ta organisa tayernan y seminario cu diferente departamento [...]
Read more >
August 7, 2018
Departamento di Naturalesa y Medio Ambiente, tambe conoci bou di e abreviacion DNM, kier a participa na pueblo cu nan departamento awor ta ricibi keho tambe via e sistema InfrAruba. DNM tin un centralista cu ta atende keho via InfrAruba, como tambe via telefoon, carta of personalmente. E meta ta pa den futuro pueblo haci [...]
Read more >
August 7, 2018
Na Departamento di Naturalesa y Medio Ambiente (DNM) ta yega diferente keho. Ultimamente, a drenta varios keho relaciona cu diferente aspectonan di lama, manera nos beachnan, e flora y fauna marina, e descuido general di nos lama. Nos ta un isla turistico, cu ariba su mes ta un factor cu ta pone hopi peso riba [...]
Read more >
August 3, 2018
Ban duna un aporte pa caba cu polucion di plastic en coneccion cu Dia mundial di Medio Ambiente. Dia mundial di medio ambiente ta awe Juni 5 e meta di e dia observa aki ta pa trece concientisacion mundial y tuma accion pa cu proteccion di nos medio ambiente. E thema pa 2018 ta pa [...]
Read more >
August 3, 2018
Via InfrAruba, e meldpunt nobo pa kehonan referente si den bo opinion bo a topa cu algo robes den nos infrastructura, nos di Inspection di Departamento Naturalesa y Medio ambiente a ricibi un keho. E keho tawata ariba un propaganda cu ta wordo publica pa un compania local di pest control encuanto nos Pega Pega. [...]
Read more >
Scroll To Top
August 3, 2018
Riba 16 di juni, ta celebra dia mundial di Turtuga di lama. Directie Natuur en Milieu ta tuma un rato awe pa dirigi nan atencion riba e bestia di lama aki y trece dilanti e retonan cu nan ta enfrenta pa sobrevivi. Ta trata di e problematica di plastic. E ta un topico di sumo [...]
Read more >


text:
MERCA – Yahoo a confirma diahuebs cu informacion a wordo horta “asocia cu por lo menos 500 miyon di cuenta di usuario” caminda cu por ta un “breach” di cybersecurity mas grandi di historia.
E compania a bisa cu e ta kere cu un “actor di Estado” ta trad di e violacion aki, dunando di compronde cu tabata un acto individual den nomber di un Gobierno. E hechonan a sosode na final di 2014, segun e compania.
“E informacion di e cuentanan por inclui nomber, adres di email, number di telefon, fecha di nacimento, algoritmonan di password y den algun caso pregunta y respuesta di siguridad encripta of desencripta,” Yahoo a bisa den comunicado.
Yahoo a pidi su usuarionan pa camia nan password y preguntanan di siguridad, ademas di revis nan cuenta den buskeda di actividad sospechoso.
Na Augustus ultimo tabata tin e rumor pa prome biaha riba un gran “breach” di cybersecurity ora cu un hacker cu a identifica su mes bao di e nomber di “Peace” a bisa cu e tabata bendiendo informacion riba internet di 200 miyon usuario di Yahoo.
E mesun hacker a bisa cu anteriormente e tabata bende cuentanan horta di LinkedIn y MySpace.
Originalmente Yahoo a bisa cu e tabata “na altura di e informacion aki” y cu e tabata investigando e situacion.
Casi dos luna despues, e situacion a resulta ainda mas pio.
Fuente: CNN en Español


text:
Cuerpo Policial Aruba conoce diferente caranan di polis cu ta haci diferente sorto di trabou. Nos agentenan semper ta esnan cu ta yega prome na un sitio di incidente y ta e ultimo pa bay. Hopi biaha nos comunidad ta wak e cuminsamento di un proceso pero no ta mira con e proceso ta sigui desaroya. Cada asistencia ta diferente pero tin algun di nan ta yega cerca di nos curason cu sigur como Polis bo no lo para keto pero bo kier bay e “extra mile” pa yuda un prohimo haya un oportunidad mas den bida. Awe nos comunidad lo cera conoci cu otro banda di medaya di un Polis cu a bay e “Extra Mile” pa un persona. Ta trata aki di polis di bario di Santa Cruz Sr. I.Matos cu ta coordinador di e dicho departamento aki. Ela a tuma e timon pa saca un man y yuda un persona cu ta recidivista, adicto ambulante y ta causa problema den diferente bario na Santa Cruz un chens mas den bida. E persona no ta desconoci pa Polis di Santa Cruz pa es motibo aki Sr. Matos sin pensa dos bez a lora manga y cuminsa mesora! Sr. Matos a cuminsa cana e caminda y proceso pa yuda e persona aki pa bay rehabilitacion den exterior.
Simannan largo cu maximo esfuerso e trabou a duna su fruto. Sr. Matos a fungi como intermedario entre e partnernan di diferente departamento social y organisacion pa asina yuda e persona haya un segundo chens den bida. E no tabata un trayectoria facil hopi contratiempo pero na final Sr. Matos a logra e meta cu e tabata desea. Sr. Matos a demonstra cu “Waar een wil is, is een weg!”. Cu e actitud aki demonstra e persona en cuestion a haya e oportunidad y un chens mas den bida. E la haya e oportunidad di subi avion y bay rehabilita den exterior. Awor ta keda na e persona en cuestion pa haci bon uzo di e oportunidad aki cu Polis, coordinador di Bario di Santa Cruz, Sr. Matos a logra realisa pe. Nos di Cuerpo Policial Aruba ta para keto y duna e reconocimento na Sr. Matos. Pa su esfueso y dedicacion pa bay un “extra Mile” pa e persona aki. Como Polis nos tin hopi tarea y ta haci hopi trabou. Pero un di nos trabounan tambe ta pa yuda saca un man pa un persona for di e situacion cu e ta un pa miho provenir. Nos tin hopi Polis cu ta haci e “Extra Miles” aki. Nos ta yama boso danki, danki na Sr. Matos cu a haci esaki y tambe na tur Polis cu ta bay e “Extra Miles”. Nos tur ta ser humano, pero ta keda na cada un di nos pa yuda un prohimo y pa hiba nos Pais dilanti. Pueblo di Aruba sea orguyoso di cada agente cu ta destaca y ta haci un maximo esfuerso pa yuda otro prohimo. Esaki ta haci nos e bon Arubiano cu semper nos ta!